Selamat Jalan Diego Maradona Ke Negeri Cacing

Sebut saja Diego Armando Maradona, ramai membayangkan gol ‘Tangan Tuhan’ atau gol solo semasa menentang England pada suku akhir Piala Dunia 1986. Tetapi hari ini, ramai peminat bola sepak dunia berduka kerana si genius yang menjadi kebanggaan Napoli dan Argentina itu telah kembali menemui Penciptanya pada tengah malam waktu Malaysia hari ini.

Maradona lahir pada 30 Oktober 1960 di Lanus, Buenos Aires dalam sebuah keluarga yang miskin. Anak kelima daripada tujuh adik-beradik, bakatnya mula dikesan oleh kelab pertamanya Argentinos Juniors dan ramai menyuarakan keyakinan pemain ini akan menjadi terkenal satu hari nanti. Ini ditambah dengan pendedahan Maradona sendiri yang menjadikan George Best dan Rivelino sebagai inspirasi karier permainannya.

Membuat kemunculan pertama bersama El Bicho pada usia 16 tahun, ini menjadikan Maradona pemain termuda membuat penampilan dalam Liga Primera Argentina (kini Liga Profesional de Fútbol). Beliau membuat 167 penampilan dan menjaringkan 115 gol sebelum memilih berpindah ke Boca Juniors pada tahun 1981 dengan yuran perpindahan AS$5 juta.

Sebenarnya, Maradona banyak mendapat tawaran pelbagai pasukan termasuk pasukan gergasi River Plate. River sanggup berbelanja besar termasuk menyediakan gaji yang lumayan sekaligus menjadikannya sebagai penerima gaji tertinggi untuk Los Millonarios. Tetapi Maradona menolak semua tawaran atas alasan beliau mahu bermain dengan pasukan kegemarannya sejak dari kecil lagi iaitu Boca Juniors.

Beliau kekal di kelab selama semusim sebelum berpindah ke Barcelona pada tahun 1982 dengan yuran perpindahan £5 juta. Walaupun hubungannya dengan pengurus ketika itu Silvio Marzolini kurang baik, itu tidak menghalang Maradona membantu Xeneizes memenangi kejuaraan liga pada tahun tersebut. Kejuaraan itu juga merupakan satu-satunya kejuaraan liga yang dimenangi dalam liga domestik Argentina.

Di Nou Camp, Maradona bergabung dengan bekas jurulatih lamanya dalam pasukan kebangsaan Cesar Luis Menotti. Di bawah bimbingan bos lamanya itu, beliau membantu Barca memenangi Copa del Rey dengan mengatasi Real Madrid dan Piala Super Sepanyol selepas menewaskan Athletic Bilbao.

Semasa perlawanan El Clasico, Maradona merupakan antara beberapa pemain Barca yang mendapat penghormatan penyokong Real selepas menjaringkan gol cantik untuk Blaugrana. Penyokong yang melihat gol tersebut bangun dan memberi penghormatan kepadanya. Selain Maradona, hanya Ronaldinho dan Andres Iniesta yang menjadi sebahagian daripada kelab eksklusif ini.

Begitupun, tempoh dua musimnya di Nou Camp tidak lari daripada kontroversi. Bukan sekali pihak lawan membuat terjahan keras yang membuatkannya terkeluar daripada pasukan akibat kecederaan. Kecederaan yang paling teruk dialami ialah kecederaan lutut yang serius akibat terjahan pemain Athletic Bilbao, Andoni Goikotxea yang memaksanya berehat selama tiga bulan.

Lawan yang sama ini juga bertanggungjawab mencetuskan kontroversi yang memaksa Maradona keluar dari Barca. Pada final Copa del Rey 1984, sepanjang perlawanan beliau diejek secara perkauman oleh penyokong Bilbao termasuk menghina bapanya yang datang dari latar belakang orang asli Amerika.

Tambah lagi dengan terjahan-terjahan keras, keputusan perlawanan memihak kepada Bilbao dan provokasi daripada pemain lawan, itu sudah cukup untuk Maradona mengamuk. Beliau menanduk pemain tengah Bilbao, Miguel Sola sekaligus mencetuskan pergaduhan kedua-dua pasukan selepas tamat perlawanan.

Raja Juan Carlos yang hadir bersama 100,000 penyokong di stadium melihat apa yang berlaku di atas padang. Bagi presiden Josep Lluis Nunez, itu saja sudah cukup untuk Barca menghalau Maradona ke Napoli dengan yuran perpindahan rekod ketika itu £6.9 juta.

Di Napoli, beliau dijulang sebagai wira oleh penduduk Naples kerana merasakan mereka mempunyai peluang memecahkan dominasi Serie A oleh pasukan utara dan tengah Itali seperti A.C dan Inter Milan, Juventus dan A.S Roma. Sebelum Maradona membantu Gli Azzurri memenangi Serie A pada tahun 1986-1987, belum pernah kelab dari belah selatan Itali menjulang kejuaraan liga domestik negara itu.

Selain membantu Partenopei memenangi Serie A pada 1986-1987 dan 1989-1990, Maradona turut membantu mereka menjulang kejuaraan Coppa Italia 1987, Piala UEFA 1989 dan Piala Super Itali 1990. Tetapi 1986 dianggap tahun terbaik untuknya kerana membantu Argentina menjulang Piala Dunia 1986 selepas gagal berbuat demikian empat tahun sebelumnya.

Begitupun, tempohnya bersama Napoli juga tidak lari daripada kontroversi. Semasa tempoh inilah, Maradona dikatakan mula terjebak dengan ketagihan da-dah dan bukan sekali didenda kelab kerana terlepas menghadiri perlawanan dan latihan. Beliau juga turut terjebak dalam skandal mempunyai anak luar nikah dan dikhabarkan pernah mempunyai hubungan dengan Camorra (salah satu organisasi mafia di Itali).

Masalah ini dilihat mempengaruhi prestasinya semasa Piala Dunia 1990 dan Piala Dunia 1994. Pada tahun 1990, pengaruh Maradona tidak sedominan empat tahun sebelumnya tetapi masih berupaya membantu Albiceleste menjadi naib juara Piala Dunia 1990. Tetapi semua itu berubah pada Piala Dunia 1994 di Amerika Syarikat.

Maradona ketika itu bukan saja berdepan isu ketagihan da-dah tetapi juga isu berat badan yang dilihat berpotensi mengakibatkannya tidak terpilih bermain di Piala Dunia 1994. Ramai merasa skeptik sama ada Maradona mampu berbuat demikian atau tidak tetapi beliau berjaya melakukannya dan sempat bermain dua perlawanan sebelum disingkirkan daripada kejohanan kerana ujian da-dahnya positif.

Dengan pengesahan ujian tersebut, ia juga menandakan pengakhiran kariernya di peringkat antarabangsa. Selepas Napoli, Maradona sempat beraksi bersama Sevilla, Newell’s Old Boys dan Boca sebelum bersara secara rasmi pada tahun 1997. Sebelum karier pengurusan solonya, Maradona sebenarnya sudah mula aktif sebagai pengurus bersama rakan lamanya Carlos Fren di Textil Mandiyu (1994) dan Racing Club (1995) tetapi tidak berjaya.

Begitupun, itu langsung sama sekali tidak menghilangkan kecintaannya terhadap bola sepak. Pada 2005, Boca merekrutnya sebagai pengarah bola sepak mereka menerusi gelaran naib presiden sukan. Maradona bertanggungjawab memulihkan kembali pasukan termasuk melobi Alfio Basile sebagai pengurus dan mempunyai hubungan baik dengan para pemain.

Ini membawa kepada pencapaian cemerlang kelab pada musim tersebut termasuk menjulang Copa Sudamericana pada tahun 2005. Bagaimanapun, Maradona memilih meninggalkan La Bombonera pada 2006 selepas bertelagah dengan Persatuan Bola Sepak Argentina (AFA) kerana memilih Basile sebagai jurulatih baru pasukan.

Pada tahun 2008, beliau dipilih sebagai jurulatih pasukan kebangsaan dan seperti karier permainannya, tak sah tanpa kelibat kontroversi. Pada satu ketika, Albiceleste dilihat tidak berpeluang layak ke Piala Dunia 2010 kerana ketika itu menduduki tempat kelima pusingan kelayakan Piala Dunia untuk Amerika Selatan. Tetapi entah bagaimana, Argentina berjaya memenangi baki dua perlawanan dan berjaya layak secara merit.

Selepas perlawanan, Maradona menggunakan ‘bahasa berwarna’ kepada pihak media kerana memperlekeh keupayaan pasukan untuk layak ke Piala Dunia. Akibatnya, beliau dikenakan penggantungan selama dua bulan oleh FIFA dan denda 25,000 franc (RM112,692).

Semasa Piala Dunia 2010, Maradona berjaya membantu pasukan layak ke peringkat suku akhir sebelum tumbang di tangan Jerman yang dibimbing Joachim Low dengan keputusan 4-0. Pada awalnya, AFA bersetuju menyambung kontraknya bagi membolehkan beliau terus membimbing Argentina untuk edisi Piala Dunia 2014 di Brazil.

Tetapi entah di mana silapnya, wujud pertelagahan besar antara Maradona dengan pasukan pengurusan AFA yang menyaksikan beliau dipecat pada Julai 2010. Sejak itu, Maradona mencuba nasib sebagai pengurus di Al-Wasl (Emiriah Arab Bersatu (UAE)), Deportivo Riestra (Argentina/sebagai penolong pengurus), Fujairah (UAE), Dorados (Mexico) dan Gimnasia de La Plata (Argentina).

Beliau juga dikenali kerana mempunyai pandangan berhaluan kiri dan tidak segan silu menyatakan sokongan kepada figura seperti Hugo Chavez dan Nicolas Maduro (Venezuela) dan Fidel Castro (Cuba). Disebabkan perkara ini juga, ia mengakibatkan Maradona didenda oleh Persatuan Bola Sepak Mexico pada tahun 2019 kerana mendedikasikan kemenangan Dorados kepada Maduro.

Selain anak lelakinya Diego Sinagra (anak hasil hubungan sulitnya semasa di Itali), beliau turut dikurniakan dua anak perempuan hasil perkahwinannya dengan Claudia Villafane iaitu Dalma Nerea dan Giannina Dinorah. Giannina pernah berkahwin dengan peny3r4ng Manchester City, Sergio Aguero dan dikurniakan seorang anak bernama Benjamin sekaligus menjadikannya cucu Maradona. Sementara cicit saudaranya Hernan Lopez beraksi bersama River Plate.

Tidak ramai tahu tidak lama dahulu, sekumpulan peminat yang menggilainya menubuhkan sebuah organisasi keagamaan yang dipanggil sebagai Gereja Maradona. Semasa ditemubual akhbar The Guardian pada tahun 2008, ahli gereja Alejandro Veron berkata, “Agama kami ialah bola sepak dan seperti mana-mana agama lain, ia mesti mempunyai Tuhan.

“Kami tidak pernah melupakan keajaiban yang ditonjolkannya di atas padang dan semangat yang dibangkitkan dalam diri kami, kumpulan fanatik,” ujarnya. Sementara Hernan Amez pula menambah dalam temubual bersama ESPN, “Realitinya, gereja ini bukan sebuah bangunan seperti disangka orang ramai, gerejanya ialah peminat, orang yang setia terhadap Maradona.

“Bila kita bercakap tentang perkara yang unik dan luar biasa dalam bola sepak, nama Maradona yang menjadi sebutan.” Ketika ini, Gereja Maradona mempunyai hampir 200,000 orang ahli gereja dari 130 buah negara.

Maradona kembali ke negeri cacing pada usia 60 tahun selepas mengalami sakit jantung di kediamannya di Tigre, Buenos Aires. Pemergiannya ditangisi ramai pihak dengan Presiden Argentina, Alberto Fernandez mengisytiharkan tiga hari sebagai tempoh berkabung di seluruh negara.

Mungkin bagi bukan peminat bola sepak, ramai tertanya-tanya mengapa lelaki pendek ini menjadi kegilaan ramai. Kata-kata akhbar The Houston Chronicle ini sangat sesuai untuk menjelaskan perihal Maradona:

“Bagi memahami bayangan besar Maradona ke atas tanah airnya yang gilakan bola sepak, seseorang itu harus membawa kekuatan Michael Jordan, kuasa Babe Ruth dan kelemahan yang dihadapi Mike Tyson. Kumpulkan ini dalam seorang lelaki pendek berambut hitam kerinting dan anda mempunyai El Diego, idola kepada jutaan yang memanggilnya D10S, gabungan nombor jersinya dan perkataan Tuhan dalam Bahasa Sepanyol.”

Orang menggilai Maradona bukan saja kerana bakatnya. Tetapi kerana keupayaannya untuk bangkit semula daripada sesebuah krisis sama ada kesihatan, sukan atau peribadi, satu perkara yang memperlihatkannya sebagai manusia biasa. Malah, ia mengharumkan lagi namanya sebagai legenda bola sepak.

RUJUKAN:

BBC. (2020). Diego Maradona: Obituary – Argentina’s flawed football icon. https://www.bbc.com/sport/football/44627510


Ramai Ibu Bapa Daftar Anak Masuk Silat Lepas Tengok ‘Mat Kilau’!

Sejak dua menjak ini boleh kata silat semakin mendapat tempat di hati masyarakat. Sampai ramai mula sudi untuk selami, dalami, dan mengalami bagaimana dunia silat berfungsi. Ada yang mewakilkan anak seusia lima tahun. Ada juga yang turun sendiri ke gelanggang walau umur sudah separas pinggang. Semuanya demi memartabat ilmu silat yang sebelum ini bukan main lengang.

Untuk gambarkan betapa lengangnya ‘lengang’ yang dimaksudkan, cuba bayang – jumlah penduduk di daerah Jempol (Negeri Sembilan) ada seramai 127,000 orang. Tetapi yang mendaftar sebagai ahli baru dalam persatuan seni silat daerah hanya 4-5 orang sahaja setahun.

Makna kata dalam tempoh sepuluh tahun, muka baru cuma seramai 40-50 orang. Mereka inilah yang akan ke sana-sini memenuhi undangan persembahan silat untuk majlis perkahwinan di kesemua lima mukim yang ada di daerah tersebut.

Ibaratnya, satu mukim hanya ada 10 orang sahaja pesilat. Sekali lihat, nisbah begini memang terlihat munasabah. Lebih-lebih lagi kalau kita melihat silat hanya sebagai seni untuk majlis tradisi yang terasing daripada kehidupan sehari-hari.

Tetapi andai kita melihatnya sebagai satu keterampilan bangsa yang penting – persis pentingnya kemahiran menganyam ketupat, mengikat sampin, dan membaca Jawi – maka kita akan mengerti mengapa silat dianggap lengang. Iyalah, cuba bayang kalau dalam satu daerah hanya ada 50 orang sahaja yang pandai menganyam ketupat. Nak sambut raya puasa dan raya haji pun boleh tercengang jawabnya.

Mujur, kebelakangan ini berlaku perkembangan dalam dunia persilatan. Misalnya dalam tiga-empat hari selepas filem Mat Kilau ditayangkan, Persatuan Seni Silat Gayong Malaysia (PSSGM) Daerah Jempol melaporkan yang mereka menerima pendaftaran lebih 40 orang pelajar baru. Yakni, sepuluh kali ganda lebih ramai berbanding tahun-tahun lalu.

Hal sama turut berlaku pada Akmal Affendee Abdul Razak, yang merupakan bekas guru silat merangkap perancang koreografi untuk babak pertarungan dalam filem Mat Kilau. Betapa menurutnya, beliau bukan sahaja menerima panggilan untuk mengajar dan membuka gelanggang silat sendiri. Malah, beliau turut dihubungi oleh syarikat produksi dari Indonesia untuk bekerjasama memperkasa seni silat di sana.

Bayangkan, seni silat ini makanan ruji di seluruh Nusantara. Tetapi Indonesia pun sampai cari khidmat mahaguru di negara kita untuk merancang koreografi filem-filem mereka. Ini secara jelas menggambarkan betapa besar penangan filem Mat Kilau yang walaupun jauh daripada sempurna, tetapi cukup berimpak kesan dan pengaruhnya.

Hinggakan, bukan sahaja kutipannya yang meroket ke bulan. Tetapi penjualan keris dan tanjak oleh peniaga jalanan pun ikut meraih keuntungan. Ini sebagaimana laporan wartawan dari Utusan yang menemu ramah salah seorang penjual. Di mana menurutnya, sepanjang tempoh filem tersebut ditayangkan, jualan jadi berlipat ganda. Sampai perlu buka kedai pada hari-hari yang selalunya beliau cuti lantaran permintaan tinggi.

Hal ini sekali gus memenuhi objektif yang diletakkan oleh Syamsul Yusof pada filem Mat Kilau. Iaitu, memartabat seni silat dalam kalangan anak muda – supaya mereka dapat merasakan yang ia satu warisan berharga dan layak untuk diperbangga. Sampaikan, berbusana tidak lagi menerbit rasa segan. Membuka bunga silat juga tidak lagi dilihat sebagai satu keanehan. Walau seaneh mana pun ia ditarikan – seperti yang dilakukan oleh seorang amoi ini:

Keadaan ini justeru mengingatkan kita pada dua tahun lalu, saat filem Puteri Gunung Ledang mula ditayangkan di Netflix. Betapa masa itu, masing-masing berbangga dalam lingua franca sampai lahir berbagai meme ‘tuan hamba’ yang sebahagiannya sampai menggantikan template meme antarabangsa.

Bermula daripada meme ‘lelaki berbudaya’, ‘nak pergi mana tu puteri’, hinggalah ‘sesuatu bakal merah dan ia bukan padi’ – semuanya merupakan ekspresi generasi masa kini dalam merayakan apa-apa yang sedang sohor kini (trending). Walaupun yang sohor kini itu berunsurkan sejarah sekali pun.

Ini sekali gus membuktikan betapa bukan ‘sejarah’ itu sendiri yang masyarakat kita jauhi. Tetapi kaedah penyampaiannya yang ‘kering’ itu yang membuatkan ia kurang digemari. Justeru dengan resepi dan adunan yang menjadi, sejarah sebetulnya adalah satu perkara yang mudah untuk didekati – dan bahkan lumayan untuk diambil peduli oleh pihak menteri.

Buktinya? Lihat saja bagaimana tiket filem terjual sampai berjuta. Tanjak dan keris laku keras. Kelas-kelas silat juga semakin deras. Hanyasaja, orang-orang atas yang masih malas. Sampaikan, projek mengangkut kapal khazanah di Sungai Batu pun dibiarkan terkandas. Walhal kalau diusahakan, pulangannya barangkali jauh lebih besar berbanding filem yang takat untung beberapa juta.

Apapun, daripada sini kita dapat gali seperkara lagi – iaitu dengan modal RM8 juta, sudah cukup untuk mencetuskan satu fenomena yang walaupun masih belum sempurna, tetapi layak untuk disebut sebagai langkah pemula.

Yakni, pemula dalam mengembalikan jati diri dalam kalangan anak muda. Jati diri ini pula bukanlah mesti sampai tahap supremasi. Memadai dengan tidak lagi segan untuk menjadi Melayu, bertutur bahasa Melayu, berpakaian Melayu, mengenali sejarah Melayu, dan mengingati tokoh-tokoh Melayu.

Betapa, ia persis sebagaimana kita cuba memartabat dekad 2021-2030 ini sebagai dekad membaca – di mana matlamatnya bukanlah setiap orang mesti menjadi ulat buku dan setiap rumah perlu ada dua-tiga rak yang dipenuhi buku. Memadai sekadar membaca tidak lagi menjadi perkara asing dalam kehidupan dan buku bukan lagi satu perkara yang kita takutkan – malah ia menjadi satu kebanggaan. Kerana ia kelihatan cool dan relevan.

Sebagai kesimpulan, kita sama-samalah pasang harapan supaya filem Mat Kilau bukan menjadi filem terakhir seumpamanya. Sebaliknya, ia menjadi pemangkin untuk lahirnya filem-filem lain yang lebih baik.

Bayangkan, kalau dua tahun sekali kita disajikan dengan hidangan sebegini. Belum sempat semangat kemelayuan dalam diri jadi layu, dah disuntik dengan nutrien baru. Bila begini, jangankan rakyat saja yang naik bertanjak. Silap-silap, para menteri pun ikut berpencak – walau sekadar wayang dan bertunjangkan wang.

Sebab seperti yang diteladankan Syamsul Yusof – untuk berkembang, berhenti bersembang. Tak perlu tunggu sempurna untuk bermula. Cukup dengan ada langkah pertama, anak tangga kedua, ketiga dan seterusnya akan tiba.

Sampai satu ketika, apa yang dahulu sekadar mimpi akhirnya dapat jadi nyata. Contohnya? Kapal Mendam Berahi. Dahulu, kita hanya dapat tatapnya di medan 2D. Sekarang, projek pembinaan replikanya yang bermodalkan RM10 juta sedang giat direalisasi.

RUJUKAN

Dahnin, Nita. (2022, 30 June). Penangan Mat Kilau, jualan tanjak dan permintaan kelas silat meningkat. Utusan TV.

Dzulkifly, Siti Athirah. (2022, 27 June). Silat, bertanjak, pakai keri, semua itu buat air mata saya mengalir – Syamsul Yusof. Utusan.

Hakim, Danial. (2022, 1 July). Penangan Mat Kilau, ramai mahu belajar silat seawal usia lima tahun hingga setengah abad. Malaysia Dateline.


Kes Dudley & Stephens – Kisah Kαnnibαlism Paling Terkenal Dalam Sejarah

Kes Dudley & Stephens merupakan kes terkenal dan penting dalam menetapkan duluan kehakiman (judicial precedent) dalam undang-undang Inggeris bahawa dalihan keperluan (defence of necessity) tidak terpakai dalam kes pembµ.nµhan. Dudley dan Stephens telah dituduh membµnµh dan mengamalkan kα.nibαlisme ke atas seorang remaja bernama Parker. Mereka akhirnya didapati bersalah atas pertuduhan membµ.nµh dan dijatuhi hukuman mαti namun kemudiannya mendapat pengampunan di mana hukuman dikurangkan kepada enam bulan penjara.

Kisahnya bermula apabila kapal layar yang dinaiki oleh Dudley, Stephens, Brooks dan Parker hancur dibadai taufan, memaksa mereka berempat untuk menaiki sebuah sampan. Dalam keadaan itu, mereka berada di kedudukan yang terlalu jauh daripada daratan, kira-kira 1600 batu. Di dalam sampan tersebut hanya terdapat dua tin lobak putih sebagai makanan dan tiada minuman.

Pada hari keempat mereka tersadai, mereka sempat menangkap seekor penyu dan itu sahaja makanan yang mereka ada sehinggalah hari ke-20, hari di mana Parker dibµnµh dan tubuhnya disantap oleh mereka yang lain. Beberapa hari sebelum pembµnµhan berlaku, Dudley dan Stephens mencadangkan kepada Brooks agar salah seorang daripada mereka harus dikorbαnkan demi kelansungan hidup yang lain. Namun Brooks tidak setuju malah Parker juga lansung tidak diberitahu akan cadangan tersebut.

Dalam keadaaan di mana tiada makanan dan minuman dalam tempoh yang panjang, Dudley dan Stephens melihat Parker yang harus dibµ.nµh untuk dijadikan korbαn. Mereka berpendapat sebegitu kerana Parker merupakan seorang anak yatim dan sebatang kara, dan yang lain pula mempunyai keluarga untuk disara dan dijaga. Pada masa itu juga, Parker adalah individu yang paling lemah dan tidak berdaya, di mana ketiga-tiga yang lain yakin Parker yang akan mαti dahulu jika bantuan tidak tiba.

Akhirnya, Parker dibµn.µh oleh Dudley dan Stephens atas sebab kelansungan hidup. Parker lansung tidak melawan, tidak berdaya kerana kebuluran yang melampau dan akibat meminum air laut. Setelah empat hari Parker dibµ.nµh, ketiga-tiga mereka telah diselamatkan oleh sebuah kapal yang kebetulan melalui tempat mereka tersadai. Setelah diselamatkan, Dudley dan Stephens telah dihadapkan ke mahkamah atas perbuatan jenayah membµ.nµh Parker.

Hujahan di Mahkamah

Peguambela berhujah bahawa tertuduh tidak bersalah atas kesalahan tersebut kerana mereka bertindak atas faktor keperluan (necessity). Malah tambahnya niat tertuduh juga bukan untuk memb.µnµh Parker, tetapi untuk menyelamatkan nyawa masing-masing, di mana Parker dipilih kerana keadaannya pada ketika itu adalah yang paling teruk berbanding yang lain. Dudley dan Stephens tidak semborono dalam memilih siapa yang ingin dikorbαnkan, malah banyak faktor dipertimbangkan seperti latar belakang dan tanggungan.

Di pihak pendakwa pula, mereka berpendapat dalihan keperluan (defence of necessity) tidak terpakai dalam kes ini. Mengikut prinsip, dalihan keperluan hanya boleh diterima sebagai cara untuk mempertahankan diri. Bermakna seseorang boleh membµ.nµh atas sebab si mangsa mahu mencederakan si pelaku. Dalam kes ini, adalah jelas bahawa Parker tidak memberi apa-apa reaksi, jauh sekali untuk memberi ancaman kepada kedua-dua tertuduh.

Kes ini mendapat perhatian umum kerana faktanya yang dianggap pertama kali berlaku dalam sejarah perundangan Inggeris. Setelah beberapa kali penangguhan, Ketua Hakim England pada ketika itu Lord Coleridge, mewakili kesemua lima hakim yang bersidang, menjatuhkan hukuman mαti ke atas Dudley dan Stephens atas kesalahan memb.µnµh Parker.

Keputusan kes ini menimbulkan pelbagai reaksi dalam kalangan masyarakat. Ada yang menyokong keputusan itu, tidak kurang juga ada yang menyifatkan pemb.µnµhan itu adalah dibenarkan mengambil kira faktor keperluan pada ketika itu. Selain dari isu perundangan, kes ini turut dirujuk sebagai kes kajian dalam perbahasan falsafah moral. Perbahasan lebih menfokuskan kewajaran tindakan Dudley dan Stephens memb.µnµh Parker demi kelansungan hidup.

Perspektif Utilitarianisme

Falsafah utilitarianisme muncul pada abad ke-19, diasaskan oleh seorang pemikir British bernama Jeremy Bentham (1748-1832). Falsafah ini merupakan salah satu spesis dalam teori consequentialist, satu bentuk pendekatan dalam memahami normatif moral. Perkataan ‘utilitarianisme’ itu berasal daripada ‘utiliti’ yang secara umumnya bermaksud kebaikan.

Menurut Bentham, baik atau buruk suatu tindakan itu akan ditentukan oleh kesan atau akibatnya (consequences). Jika suatu tindakan menghasilkan lebih kebaikan (utiliti), maka tindakan tersebut wajar dinilai sebagai baik. Menurut Bentham, utiliti bermaksud apa sahaja yang menghasilkan kebahagian/kebaikan dan apa sahaja yang dapat menghalang kesengsaraan/keburukan.

‘The right thing to do is whatever produces the greatest good for the greatest number’

Falsafah ini mengusulkan satu pendekatan straightforward dalam menilai tindakan. Bagi utilitarian, suatu tindakan itu secara semulajadinya tiada sifat baik atau buruk. Untuk menilainya, kita perlu melihat kepada akibat/kesan tindakan tersebut.

Dalam kes Dudley & Stephens, utilitarian menyokong atau membenarkan tindakan kedua-dua tertuduh memb.µnµh Parker. Ini kerana, dalam keempat-empat mereka, kem.αtian Parker adalah yang paling kurang memberi kesan buruk kepada keseluruhan keadaan. Parker seorang yatim piatu dan tiada keluarga, berbeza dengan tiga yang lain yang mempunyai keluarga dan tanggungan.

Misalan Dudley yang dikorbankan, pasti keluarganya yang akan terkesan kerana tiada lagi tempat bergantung. Malah jika tiada korban yang dibuat, kemungkinan untuk mereka berempat m.αti adalah tinggi. Sudahnya, semua keluarga masing-masing akan terjejas dan ini semestinya keadaan yang lebih buruk berbanding kem.αtian Parker sahaja. Kiraannya mudah, 1 korban dilakukan untuk menyelamatkan 3 orang, utilitarian menyifatkan ini adalah tindakan yang baik.

Perspektif Kantianisme

Kantianisme diformulakan oleh seorang pemikir bernama Immanuel Kant (1724-1804). Kantianisme merupakan sintesis yang terdiri daripada banyak teori-teori di bawah deontologi, iaitu salah satu pendekatan untuk mengukur normatif moral. Kantianisme boleh dianggap sebagai anti tesis kepada utilitarinisme.

Oleh kerana kantianisme merupakan spesis deontologi, maka elok kita semak maksud deontologi itu sendiri. Deon berasal dari perkataan duty yang bermaksud ‘tanggungjawab’ manakala logos bermaksud ilmu. Menurut kantianisme, suatu tindakan dianggap sebagai bermoral kerana ciri-ciri yang ada pada tindakan itu sendiri, tanpa mengambil kira kesan tindakan tersebut.

Tidak seperti utilitarinisme, kantianisme berhujah bahawa setiap tindakan mempunyai merit yang tersendiri, maka menjadi tanggungjawab (duty) manusia untuk samada melakukan tindakan tersebut atau menahan diri daripada melakukannya.  Tidak perlu untuk melihat kepada kesan atau akibat tindakan itu.

Menurut Kant, tiada yang lebih baik berbanding niat yang baik. Tambahnya, manusia tidak boleh menggunakan orang lain sebagai satu alat untuk memenuhi kepentingan dirinya. Sebab itulah kantianisme dianggap oleh sesetengah pemikir sebagai satu pendekatan yang formal dan tegas.

Telah menjadi tanggungjawab manusia untuk melakukan tindakan yang baik dan menahan diri daripada melakukan tindakan buruk. Juga, manusia dianggap mempunyai hak untuk dilayan secara baik dan dilindungi daripada sebarang tindakan buruk ke atasnya, biarpun haknya itu akan merugikan orang lain.

Dalam kes Dudley & Stephens ini, keputusan mahkamah dianggap selari dengan pendekatan kantianisme. Tindakan kedua-dua terduduh dianggap tidak bermoral kerana pemb.µnµhan sememangnya adalah satu tindakan yang buruk. Ditambah lagi dengan tindakan tertuduh menggunakan Parker sebagai alat untuk memastikan kelansungan hidup mereka yang amat bertentangan dengan prinsip Kantian.  Bµn.µh tetap bµ.nµh.

Malah, jika tiada seorang pun yang dikorbankan dalam sampan itu dan semuanya mαti kebuluran, kesemua mereka dianggap bermoral kerana menahan diri daripada melakukan tindakan membµ.nµh.

Konflik Utilitarianisme – Kantianisme

Kedua-dua doktrin saling bercanggah antara satu sama lain. Utilitarian melihat kepada kesan atau akibat, kantianisme pula lebih menfokuskan merit suatu tindakan itu sendiri. Perbezaan sudut pandang inilah yang akhirnya akan mewujudkan satu jurang yang besar antara dua pemikiran.

Dalam satu sisi, kita melihat utilitarianisme sebagai satu bentuk penyelesaian yang jitu dan mudah. Bentham telah memberikan satu jalan keluar yang mudah kerana dalam banyak situasi, keputusan harus dicapai. Penulis beranggapan bahawa utilitarianisme bukan penyelesaian konkrit kepada masalah moral, ianya cuma satu jalan keluar dalam membuat keputusan berdasarkan kebaikan umum. Demokrasi adalah refleksi utilitarianisme.

Sehingga satu tahap, perbuatan yang kita anggap secara hakikinya sebagai satu kesalahan mungkin tidak bagi utilitarian. Sebagai contoh, pembµ.nµh upahan, di mana pendapat umum menganggap ianya salah. Tetapi utilitarian akan mempersoalkan jika yang dib.µnµh itu merupakan orang jahat, maka ia dibenarkan.

Kelemahan terbesar utilitarianisme adalah pencero.bo.han ke atas hak individu yang ada antara kita menganggap sebagai sakral dan tidak boleh disentuh sama sekali.

Kantianisme pula bersifat formal kerana sifatnya yang memerlukan seseorang sentiasa mematuhi suatu peraturan. Kantian juga tidak meminggirkan naluri semulajadi manusia seperti hubungan istimewa bapa-anak. Bayangkan, jika kita sebagai bapa mempunyai pilihan untuk menyelamatkan seorang anak dan 5 orang saintis, sudah tentu kita memilih anak sendiri. Ini adalah fitrah.

Namun, Kantian tetap memiliki kelemahan. Antara yang terbesar adalah doktrinnya yang tidak menghiraukan elemen akibat atau kesan yang diutamakan dalam utilitarianisme. Ada keadaan di mana seseorang harus bertindak ke.jam untuk mengelakkan akibat yang lebih buruk. Sebagai contoh, kewajaran dalam menyeksa seorang pengganas bagi mendapatkan maklumat tentang perancangan b0m.

Jika tiada penyeksaan, maka pengganas tersebut tidak akan berkongsi maklumat tentang bom, sudahnya akan membµnµh ribuan orang. Bagi utilitarian, penye.ks.aan dalam kes ini adalah dibenarkan.

RUJUKAN:

Stanford Encyclopedia of Philosophy. (2007). Deontological ethics. https://plato.stanford.edu/entries/ethics-deontological/

Encyclopedia Britannica, Inc. (2020). Deontological ethics. https://www.britannica.com/topic/deontological-ethics

Utilitarianism, J.S. Mill. https://www.leaxr.com/mod/page/view.php?id=9090&forceview=1


Kerana Kentut, 10,000 Tentera Rom Kena Bunuh

Kentut adalah angin yang keluar dari dubur bagi melepaskan gas-gas yang terperangkap dalam usus kita. Ya, kita sendiri tahu dan merasa ‘kenikmatannya’ jika kentut dilepaskan. Namun, kentut juga ada bahayanya sendiri iaitu boleh mencetuskan perbalahan dengan individu lain seperti rakan dan sahabat semata-mata mencari siapakah pemilik kentut yang begitu meloyakan, sehingga keluarga sendiri pun kita nak cari gaduh!

Jika anda rasa kentut hanya mampu mencetuskan pergaduhan, ada lagi peristiwa yang lebih dahsyat dan memilukan, semata-mata kentut saja! Peristiwa dahsyat ini bermula pada fasa ketamadunan Rom, iaitu tamadun klasik dari Eropah yang pernah menguasai dunia Eropah selama ratusan tahun.

Sebelum kita sambung, kami cadangkan korang dapatkan KITAB TAMADUN ROM. Siapa sangka dalam tempoh seribu tahun kewujudannya, legasi Rom Barat terus dirasai sehingga hari ini. Daripada pembentukan Republik hinggalah kemunculan Julius Caesar sebagai diktator, semua ini menjadi pencetus kepada apa yang kita lihat hari ini. Dapatkan KITAB TAMADUN ROM sekarang! Beli di Shopee: https://shopee.com.my/The-Patriots-Kitab-Tamadun-Rom-i.238336777.13454617576

Pada tahun 75 Masihi, dalam karya Josephus (sejarawan Rom) berjudul The Jewish War, beliau mencatatkan peristiwa di mana akibat kentut yang dikeluarkan oleh seorang tentera Rom yang anti-Semitik, rusuhan tercetus sehingga terbμnμhnya 10,000 orang! Mengapa rusuhan boleh terjadi sedahsyat begitu?

Kisahnya bermula apabila wilayah Levant (utara Semenanjung Arab terutamanya tanah Palestin) menjadi sebahagian dari wilayah empayar Rom. Ketika warga Yahudi menyambut perayaan ‘Passover’ iaitu perayaan suci bagi mengenangkan kebebasan kaum Yahudi dari perhambaan oleh firaun Mesir. Ketika mereka sibuk mengadakan perayaan, seorang tentera Rom yang anti-Semitik (anti orang Yahudi) mula menonggeng punggungnya di tengah keramaian dan melepaskan kentutnya sambil mencarut.

Warga Yahudi yang menyertai perayaan ‘Passover’ itu begitu berang dengan bauan kentut si tentera Rom itu, kemudian mereka membalas tindakan tentera itu dengan melempar batu kepada dia dan beberapa anggota tentera Rom lain. Di sinilah berlakunya kekecohan sehingga tentera Rom terpaksa meminta bantuan ketenteraan. Setelah tibanya bantuan tersebut, ramai warga Yahudi lari bertempiaran mengakibatkan ramai antara mereka meninggal dunia akibat dipijak beramai-ramai.

Inilah peristiwa yang terjadi akibat gas yang dilepaskan oleh seseorang yang sengaja mencari pasal. Terdapat juga kisah sebelum rusuhan warga Yahudi ini iaitu kisah perbalahan antara firaun Mesir dan jeneralnya. Sejarawan Yunani Kuno bernama Herodotus pernah mencatatkan kisah ini. Pada tahun 569 SM, firaun Apries yang ketika itu memerintah kerajaan Mesir Kuno mengarahkan jeneralnya bernama Amasis II untuk meredakan pemberontakan yang sedang berlaku.

Namun begitu, jeneral Amasis II mengambil kesempatan dengan melantik dirinya sebagai raja baru untuk para pemberontak. Berita ini menjadikan firaun Apries murka kemudian mengarahkan penasihatnya bernama Patarbemis sebagai pengutus, memujuk Amasis II supaya serahkan diri kepada baginda. Setibanya Patarbemis di kem pemberontakan dan sampaikan tugasannya, Amasis II menjawab dengan tonggengkan punggungnya, kemudian kentut di hadapan Patarbemis. Amasis II seterusnya menyuruh Patarbemis sampaikan ‘kentutnya’ kepada firaun.

Tindakan Amasis II ini begitu melucukan namun jika diperhatikan dengan teliti, tindakannya menunjukkan bantahan dengan gaya badan yang ‘mengutuk’. Setelah utusan firaun itu kembali dan sampaikan balasan Amasis II, Apries teramat murka sehinggalah baginda memθtθng hidung dan telinga Patarbemis. Tindakan baginda ini mencetuskan amarah yang lebhih dahsyat oleh warga Mesir yang anti-Apries.

Nampaknya strategi ‘kentut’ Amasis II dilihat berkesan dan ini memudahkan beliau menumbangkan firaun yang tidak terkawal emosinya. Akhirnya, Apries telah digulingkan oleh serangan pemberontak, kemudian Amasis II dinobatkan sebagai firaun Mesir baru yang memerintah pada tahun 569 SM sehingga 525 SM.

Dua kisah inilah yang memberitahu peristiwa yang begitu dahsyat dalam lipatan sejarah dunia kerana penyebabnya hanya kentut saja. Sebab itulah sehingga kini perbuatan keluarkan angin dari perut dilihat sebagai tidak bermoral. Kalau angin kentut tu tidak berbau busuk okay lagi. Kalau berbau busuk, lekaslah pergi ke tandas untuk ‘buang hajat’ sebelum tercirit nanti. Lain kali, hati-hati bila kentut.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN:

A Roman Soldier’s Fart Led to the Death of 10,000 People! Ancient Origins. Updated on 20 August 2022.

Shaw, Ian; Nicholson, Paul (1995). The Dictionary of Ancient Egypt. Harry N. Abrams. pp. 36–37.


Sastera Rakyat Cerminan Budaya Masyarakat Melayu Zaman Silam

Kesenian dalam kesusasteraan wujud dalam semua tamadun dan agama di dunia sejak zaman berzaman-zaman termasuk dalam tamadun Melayu di Nusantara. Mohd. Haji Kassim menjelaskan perkataan sastera berasal daripada kata dalam bahasa Sanskrit, iaitu shastera yang bererti kitab suci, seni cerita atau cerita. Seterusnya, perkataan ‘su’ bererti indah, dan penambahan ‘ke’ dan ‘an’ mentakrifkan sastera berbentuk tulisan mahupun lisan. Maka, kesusasteraan ialah seni cerita indah sama ada sastera tulisan atau lisan (Mahayudin Hj, Yahaya, 2001: 490).

Prosa Melayu tradisional merupakan suatu bentuk kesusasteraan rakyat, iaitu folk literature yang terbahagi kepada dua bahagian, iaitu sastera lisan dan sastera bertulis (Abd Rahman Ab. Rashid, et al, 2003: 3). Kepelbagaian karya sastera rakyat sememangnya akan mengetengahkan keistimewaan sastera rakyat sebagai cerminan budaya masyarakat Melayu zaman silam. Prosa merupakan sebuah karangan yang panjang, sama ada yang berbentuk cerita, iaitu naratif atau bukan cerita, iaitu bukan naratif. Prosa Melayu tradisional bermakna seluruh hasil karya termasuk lisan dan tulisan yang panjang menggunakan bahasa Melayu sebagai mediumnya; iaitu bahasa Melayu yang tidak dibatasi oleh wilayah fizikal, geografi. Bentuk prosa termasuk karya-karya yang menggunakan dialek Melayu di Malaysia, Indonesia, Brunei, Singapura, Patani, Sri Lanka dan Kemboja (Mutiara Sastera Melayu Tradisional, 2003: 3). Prosa Melayu tradisional bermaksud semua bentuk karangan naratif yang disulami dengan pelbagai unsur gaya bahasa dan teknik penceritaan. Prosa Melayu tradisional merupakan suatu bentuk kesusasteraan rakyat iaitu folk literature yang terbahagi kepada sastera lisan dan sastera bertulis.

Kesusasteraan rakyat ialah terjemahan daripada istilah kesusasteraan Inggeris, iaitu folk literature. Menurut Richard M. Dorson (1973), folk literature dikenali sebagai oral literature (kesusasteraan lisan) atau verbal art (seni ujaran atau tuturan) atau expressive literature (kesusasteraan ekspresif), sama ada dalam bentuk cerita atau bukan cerita yang berlegar di sekitar masyarakat menerusi lisan, dan diwarisi oleh satu generasi daripada generasi terdahulu tanpa diketahui siapa penciptanya (Mutiara Sastera Melayu Tradisional, 2003: 6). Genre sastera rakyat dianggap kolektif oleh masyarakat penciptanya. Ketika kesusasteraan rakyat dicipta, masyarakat Melayu zaman silam masih berada di tahap pratulisan lagi dan masih buta huruf. Pencipta hasil kesusasteraan terdiri daripada golongan rakyat biasa, sesuai dengan tahap pemikiran mereka yang sederhana dalam menyesuaikan diri dengan alam sekelilingnya. Kesusasteraan rakyat dikenali sebagai kesusasteraan lisan berdasarkan wadah penyampaiannya secara lisan. Istilah ‘lisan’ berdasarkan penyampaian kepada khalayak. Dalam proses pewarisan, kesusasteraan lisan terdedah kepada unsur tokok tambah dan sukar mengelakkannya hingga mewujudkan pelbagai versi. Perkembangan teknologi media menjadikan bentuk seni ini statik kerana diabadikan dalam bentuk tulisan, karya tersebut masih mengekalkan sifat-sifat kelisanannya, khususnya aspek bahasa dan teknik penyampaiannya.

Fungsi kesusasteraan rakyat oleh Ruth Benedict, seorang ahli etnografi menggunakan data-data kesusasteraan rakyat yang wujud dalam sesuatu puak dalam sesebuah masyarakat sebenarnya satu cerminan etnografi budaya puak tersebut. Sesuatu pelanggaran terhadap peraturan dan undang-undang yang wujud dalam kesusasteraan rakyat merupakan sesuatu tindakan untuk meluahkan perasaan terhadap peraturan-peraturan budaya yang tidak dapat dilakukan dalam dunia realiti budaya tersebut. Kesusasteraan rakyat sebagai alat melepaskan sesuatu tegangan atau perasaan yang terbuku. William Bascom (1965) memberikan empat peranan penting kesusasteraan rakyat seperti berikut:

Selain pendapat Bascom, terdapat kajian sarjana budaya rakyat lain tentang fungsi kesusasteraan rakyat. Misalnya, Betty Wang (1965) mendapati kesusasteraan rakyat sebagai alat protes sosial dalam masyarakatnya. Kajian Wang jelas menunjukkan bahawa Maharaja China Kuno yang bijaksana seperti Maharaja Yui daripada Dinasti Hsia dan Maharaja Chow Wen Whang daripada Dinasti Chow mempunyai kakitangan khusus yang bertugas mengumpulkan nyanyian rakyat yang dinyanyikan oleh penyanyi lagu-lagu rakyat Cina di China. Koleksi mereka kemudiannya diklasifikasikan dan isinya dikaji. Berdasarkan isi nyanyian lagu rakyat itu, maharaja tersebut mengetahui pandangan rakyat terhadap pemerintahan mereka, dan maharaja tersebut mempelajari kesusasteraan rakyat untuk mengukur kekuatan dan kelemahan pemerintahan mereka di mata rakyat.

Kesusasteraan rakyat turut menyalurkan pendapat rakyat. Di Surabaya, Indonesia semasa zaman pendudukan Jepun, tentera Jepun telah menyebarkan propaganda mereka di tempat-tempat pertunjukan nyanyian lagu-lagu rakyat, dan cerita lagu-lagu rakyat dipentaskan seperti pementasan ludruk sehingga mengakibatkan seorang seniman dan pelawak ludruk, Cak Gondodurasim ditangkap dan meninggal dunia kerana diseksa oleh Jepun kerana dalam lawaknya, Cak Gondodurasim mengkritik kekejaman Jepun terhadap penduduk tempatan. Tegasnya, dalam Perkembangan Kesusasteraan Melayu Lama (1987) menyifatkan kesusasteraan rakyat berfungsi sebagai alat hiburan kerana sebagai sebuah hasil kreatif, kesusasteraan rakyat jelas memperlihatkan unsur-unsur estetik.

Kepelbagaian khazanah karya kesusasteraan rakyat sebagai folk literature dan cerminan budaya masyarakat Melayu zaman silam sememangnya memaparkan sastera Melayu lahir daripada lingkungan masyarakatnya sendiri. Keintiman dengan “alam sebagai guru yang terbentang, dan kedatangan Islam telah mengubah senario “keintelektualan”, pandangan dunia (world view), perspektif alam semesta (kosmologi) dan Weltanschauung orang Melayu. Kedatangan Islam membawa sinar kesusasteraan Melayu lahir yang mengubah anjakan paradigma pemikiran orang Melayu (Siti Hawa Haji Salleh, 1994: 25).

Sastera merupakan sesuatu yang lahir daripada masyarakat yang membicarakan kehidupan duniawi tentang alam, pengarang dan khalayak (Ali Ahmad, 1996: 108). Sastera Melayu menjadi warisan bangsa Melayu, bergerak maju seiring dengan kedatangan Islam (al-Attas, 1972: 20). Islam mencorakkan kehidupan manusia menjadi bijaksana melalui karakter penglipur lara Melayu, iaitu Pak Pandir, Pak Kaduk, Lebai Malang dan Mat Jenin mengandungi banyak pengajaran dalam penceritaannya (Khairol Anuar Harith Fadzillah, 2012: 31).

Cerita mitos dalam kesusasteraan rakyat ialah sejenis sastera lisan yang paling tua. Mitos dianggap sebagai cerita-cerita yang pernah terjadi dan bersifat suci oleh masyarakat yang melahirkannya seperti yang diterangkan oleh Abd Rahman Abd Rashid, Rosli Saludin dan Zakaria Perngis (2003:7). Dalam Mutiara Sastera Melayu Tradisional (2003: 13), cerita mitos ialah cerita yang bersifat kekudusan yang dikaitkan dengan kepercayaan masyarakat pemiliknya bukan sekadar cerita dongengan semata-mata, tetapi sesuatu yang mempunyai makna dan pengertian tertentu kepada masyarakat pendukungnya. Mitos dianggap mulia kerana nilai dan ciri-ciri keagamaan yang menjadi pegangan dan diyakini oleh sesuatu  bangsa yang mendukungnya sebagai kesedaran. Mitos dipelihara dan dianggap kudus.

Cerita mitos lahir dan tercipta ketika masyarakat berada di tahap primitif. Mitos dipercayai dan diyakini oleh masyarakat penciptanya dan timbul daripada sikap dan naluri ingin tahu manusia untuk menjawab segala keraguan tentang apa-apa yang dilihat dan dialami di sekeliling mereka (Mutiara Sastera Melayu Tradisional, 2003: 13). Mitos mengisahkan asal mulanya terjadi sesuatu tentang ketuhanan, iaitu “pencipta”, “makhluk yang maha berkuasa”, juga dewa dan dewa dewi; bagaimana terjadinya alam semesta, dunia, manusia pertama, asal usul kejadian makhluk-makhluk yang mendiami dunia termasuklah makhluk halus (ghaib); kejadian binatang dan tumbuhan; topografi dunia seperti tasik, gunung-ganang, dan pulau. Fenomena alam seperti ribut, kilat, siang, malam, dan gerhana; termasuk kisah percintaan dewa-dewi; hubungan kekerabatan, peperangan (kemenangan dan kekalahan) dan  pengembaraan mereka seperti yang diceritakan dalam cerita “Asal Usul Kejadian Isi Dunia” dalam Mutiara Sastera Melayu Tradisional (2003: 15):

“Adapun tatkala langit akan terkembang dan bumi akan terhampar maka pada

masa itulah nenek kita Nabi Adam ditempa dari tanah. Isi dunia ialah anak cucu

Adam alaihissalam. Yang menjadi  raja adalah anak Adam yang bongsu.”

(Mutiara Sastera Melayu Tradisional, 2003;15)

Peristiwa ini berlaku suatu masa lampau dalam dunia berbeza daripada dunia kini. Masyarakat primitif menyifatkan cerita mitos ialah suatu kepercayaan, peraturan hidup masyarakat Melayu zaman silam mengaitkan cerita mitos dengan kepercayaan animisme, undang-undang, etika moral dan pantang larang (Malinowski, 1926). Kini, mitos dianggap sebagai dianggap sebagai dongengan semata-mata kerana faktor keagamaan, terutamanya Islam yang menentang segala bentuk kepercayaan syirik ekoran kemasukan pengaruh Islam ke alam Melayu lebih 600 tahun telah mengikis habis fahaman yang sedemikian rupa. Gambaran cerita mitos ini dilihat dalam bahan-bahan bertulis sahaja. Cerita mitos bercampur aduk antara pengaruh animisme, Hindu-Buddha dan Islam (Mohd Taib Osman, 1974). Terdapat cerita mitos asal usul, mitos budaya dan mitos politik. Mitos asal usul mengisahkan asal usul kejadian alam dan unsur-unsurnya seperti asal usul kejadian manusia. Mitos budaya ialah cerita asal bermulanya unsur-unsur budaya seperti asal usul adat Melayu dan asal usul perbomohan. Cerita mitos politik pula ialah cerita bermulanya sistem pentadbiran dan pemerintahan kerajaan-kerajaan Melayu .

Legenda ialah cerita yang mengisahkan sejarah seseorang tokoh atau sesebuah tempat ataupun sesuatu peristiwa. Cerita legenda iialah konsepsi sejarah masyarakat yang melahirkannya. Cerita legenda juga dapat dianggap sebagai sejarah kolektif, walaupun cerita berkenaan sudah mengalami tokok tambah oleh penceritanya. Cerita legenda dijadikan rujukan sejarah bangsa seandainya ciri-ciri tradisi lisannya itu dapat dikenal pasti dan diasingkan sebagai “roman sejarah rakyat’. Fokus cerita legenda melibatkan aspek cerita dan peristiwa tokoh-tokoh yang terdiri daripada orang-orang biasa tetapi mempunyai sifat-sifat luar biasa dan dibantu oleh kuasa-kuasa tertentu.Tokoh-tokoh berkenaan selalunya terdiri daripada orang-orang  biasa sahaja. Cerita-cerita legenda dianggap benar-benar terjadi oleh masyarakat yang melahirkannya tetapi tidak dianggap suci. Buktinya, Harun Mat Piah, et al dalam Kesusasteraan Melayu Tradisional Edisi Kedua menyatakan bahawa:

Legenda baru dapat dicipta apabila ada tokoh atau tempat atau kejadian yang

dianggap berharga oleh masyarakatnya untuk diabadikan menjadi legenda.

Di Nusantara, kebanyakan legenda merupakan cerita bersabit dengan wira-wira kebangsaan yang menjadi kebanggaan masyarakat dan apa-apa yang dilakukan oleh tokoh-tokoh berkenaan dianggap benar-benar terjadi. Jumlah tokoh legenda bertambah dari semasa ke semasa  berdasarkan penerimaan masyarakat terhadap seseorang tokoh. Antara tokoh legenda terkemuka termasuklah legenda Puteri Sa’dong di Kelantan yang terkenal dengan kesaktian darah putihnya, sikap pemurah terhadap penduduk tempatan, selain bergelar sebagai anak angkat Cik Siti Wan Kembang dan kesaktiannya menyeru nama Dewa Visnu dan Harimau Cula Sakti semasa membunuh suaminya Raja Abdullah. Legenda Mahsuri yang mati dibunuh akibat fitnah lantas mengalirkan darah putih dan meninggalkan sumpahan tujuh keturunan yang menjadikan Pulau Langkawi sebagai Padang Jarak Padang Terkukur. Selepas sumpahan tujuh keturunan, Pulau Langkawi maju sebagai sebuah aset pelancongan  Asia,  Malaysia dan aset pelancongan negeri Kedah Darul Aman yang terkemuka di mata dunia dan dikunjungi oleh pelancong dari serata dunia saban tahun. “Legenda yang Menjelajah” seperti Nakhoda Tenggang di Malaysia dan Malim Kundang dalam budaya Minangkabau yang pernah difilemkan  sebagai filem Si Tanggang (1961) dibintangi oleh Dato Jins Shamsudin, Dato Sarimah Ahmad dan Allahyarham Normadiah. Legenda Malin Kundang dijadikan sebagai drama bersiri Indonesia, iaitu Malin Kundang terbitan MD Entertainment pada tahun 2005 telah ditayangkan di Malaysia pada tahun 2006 di saluran TV2, Radio Televisyen Malaysia (RTM), TV3 dan TV9 mendapat sambutan hangat daripada penggemar siri drama terbaik dari Indonesia di Malaysia.

Legenda tokoh meliputi tokoh-tokoh pemimpin, tokoh pahlawan, dan tokoh pendosa. Legenda tokoh memfokuskan tokoh-tokoh tertentu sebagai pahlawan yang membanggakan masyarakat sesuatu bangsa seperti Puteri Sa’dong dan Mahsuri. Si Tenggang disifatkan sebagai tokoh pendosa. Legenda nama tempat mencerminkan kewujudan nama-nama tempat seperti nama Alor Gajah yang dikaitkan dengan kesan laluan gajah di tempat  yang bencah. Legenda keagamaan tentang cerita-cerita nabi dan tokoh-tokoh agama dan alim ulama tentang konsep keramat bersabit dengan kubur tokoh-tokoh berkenaan. Cerita-cerita dalam legenda keagamaan ialah cerita Nabi Allah Sulaiman, Nabi Allah Khidir, Saidina Ali, Iskandar Zulkarnain dan kisah makam Habib Noh di Singapura (Abd Rahman Ab. Rashid, et al, 2003: 17).

Legenda memorat menyajikan kisah pengalaman seseorang berhubung dengan sesuatu kepercayaan tentang alam ghaib, hantu dan sebagainya. Oleh itu, Harun Piah, et al dalam Kesusasteraan Melayu Tradisional Edisi Kedua mentakrifkan legenda masyarakat Melayu silam ialah legenda orang perseorangan meliputi tokoh kepimpinan/ pahlawan, tokoh agama/ legenda pendosa/ keramat dan tokoh urusan pencarian harta/ keduniaan. Legenda nama-nama tempat berunsur historiografik, berunsur tokoh istimewa, berunsur tanda-tanda alam; dan berunsur cerita orang tua-tua. Legenda alam ghaib, yakni legenda memorat merupakan pengalaman peribadi seseorang berhubung dengan sesuatu kepercayaan, khasnya tentang alam ghaib, hantu dan sebagainya.

Cerita binatang popular dalam budaya masyarakat Melayu zaman silam menggunakan binatang sebagai watak yang bercakap, berfikir, bertindak dan melakukan sesuatu seperti manusia biasa yang berperanan sebagai watak yang cerdik, bijak, sombong atau mudah tertipu. Kadangkala diselitkan watak manusia yang sebenarnya tetapi bukanlah berperanan sebagai watak utama dan hadir pada nama sahaja  (Abd Rahman Ab. Rashid, et al, 2003: 17). Watak-watak binatang diberikan sifat-sifat boleh bercakap, berfikir dan bertindak  seperti manusia biasa (Shaiful Bahri Md. Radzi, 2000). Cerita binatang sarat dengan unsur moral dan kiasan kepada tingkah laku manusia. Kanak-kanak sebagai kumpulan sasaran utama cerita binatang yang kaya dengan nilai-nilai murni.

Dalam perbendaharaan warisan sastera rakyat Melayu, sang kancil atau merupakan watak binatang popular yang mengalahkan binatang besar seperti harimau gajah, ular, buaya dan sebagainya (Shaiful Bahri Md. Radzi, 2000). Tiga peranan utama Sang Kancil dalam cerita binatang, iaitu sebagai binatang yang cerdik tetapi berupaya menewaskan binatang yang lebih besar dengan menggunakan akal. Kedua, ia bertindak sebagai hakim dalam sesuatu pertikaian, dan yang ketiga, sebagai binatang yang ditewaskan oleh binatang yang lebih kecil daripadanya. Sang Kancil merupakan cerita binatang terbesar dalam koleksi cerita binatang Melayu, namun ada cerita lain yang menggambarkan binatang seperti katak, tikus, belang, dan siput selaku watak utama, khususnya cerita “Katak Membunuh Gergasi” yang menampilkan katak sebagai protagonis yang melawan gergasi sebagai antagonis yang telah membunuh keluarga katak, termasuklah mencederakan semut api, ular sawa dan memutuskan ekor burung pikau, dan akhirnya dengan kerjasama katak betina bersama ular sawa, semut api, ular senduk, dan harimau, gergasi mati terjatuh dalam arus sungai yang begitu deras.

Cerita jenaka mengandungi unsur kelucuan yang menimbulkan gelak tawa dalam kalangan pendengarnya. Hampir keseluruhan cerita jenaka menggambarkan kebodohan watak utama menyebabkan watak jenaka itu melakukan aksi-aksi yang menimbulkan kelucuan. Selain watak bodoh, terdapat watak pintak dan watak yang selalu mengalami nasib malang. Terdapat lima watak jenaka Melayu terkenal, iaitu Pak Pandir, Pak Kaduk, Pak Belalang, Si Luncai dan Mat Jenin. Namun, terdapat ratusan lagi cerita jenaka dalam perbendaharaan sastera rakyat Melayu. Cerita jenaka sebagai kritikan sosial kepada masyarakat seperti sifat negatif seperti bodoh, tamak, mementingkan diri sendiri, menipu untuk melepaskan diri dan sebagainya dikritik menerusi cerita-cerita ini. Selain mengkritik keburukan tingkah laku, institusi tertentu seperti institusi keagamaan (lebai) dan pemerintah (raja, pembesar, hakim dan penghulu) menjadi kritikan atas penyelewengan yang dilakukan.

Pengelompokan cerita jenaka Melayu berdasarkan sifat watak utamanya, iaitu bodoh sial seperti cerita Pak Kaduk dan Lebai Malang. Seterusnya, sifat watak pintar bodoh seperti cerita Pak Pandir. Akhir sekali, sikap pintar menerusi watak Si Luncai dan Pak Belalang (Abd Rahman Ab. Rashid, et al, 2003: 17). Sifat bodoh sial dalam cerita “Pak Kaduk” dan “Lebai Malang” kerana kebodohan melakukan sesuatu tindakan sehingga merugikan diri mereka sendiri. Buktinya, dalam cerita “Lebai Malang”, Lebai Malang telah terlepas peluang untuk menikmati jamuan dalam beberapa majlis kenduri pada hari yang sama akibat kebodohan dan ketamakannya. Pak Kaduk dalam cerita “Pak Kaduk” pula telah kehilangan kampungtnya walaupun ayamnya menang dalam persabungan kerana kebodohan dan sikap gopoh dalam mengambil keputusan atau tindakan. Sifat pintar bodoh dalam cerita “Pak Pandir dipaparkan melalui kebodohan dan kelurusan Pak Pandir sebagai watak utama. Pak Pandir berjaya membunuh gergasi dan anak-anak gergasi melalui tipu helahnya.

Cerita-cerita “Si Luncai” dan “Pak Belalang” memperlihatkan kemampuan  menyelesaikan sesuatu. Penyelesaian itu berlaku secara kebetulan, jawapan  yang dikehendaki sememangnya belalang. Selain itu, Pak Belalang mendapat pertolongan daripada anaknya yang mencari keterangan-keterangan yang diperlukan lebih dahulu. Kerjasama antara mereka banyak membuahkan kejayaan. Manakala, Si Luncai telah terselamat daripada maut kerana kepintarannya memperdayakan pegawai-pegawai istana yang akan membunuhnya.

Cerita lipur lara ialah sejenis cerita rakyat Melayu yang disifatkan sebagai cerita naratif paling popular seperti yang dinyatakan oleh Hooykaas dalam Perintis Sastera (1977):

…dalam masa peralihan abad kesembilan belas ke abad dua puluh penyelidik

bahasa Inggeris di Malaya berjumpa dengan satu macam cerita yang bentuk

prosanya diganti-ganti dengan syair dan lukisan-lukisan tetap.Tukang cerita

demikian dan ceritanya itu bernama penglipur lara.

(Hoykaas, 1977: 91)

Cerita lipur lara mendapat perhatian pengkaji sastera. Kepopularan cerita lipur lara berdasarkan ceritanya, pencerita dan bagaimana cerita itu dipersembahkan kepada khalayak. Justeru, dalam masyarakat Melayu zaman silam, cerita lipur lara dianggap sebagai cerita yang  menjadi  unsur hiburan utama. Cerita lipur lara merupakan cerita-cerita roman yang lazimnya mengandungi unsur-unsur pengembaraan. Cerita lipur lara bertemakan percintaan dan pengembaraan putera puteri raja sama ada di bumi mahupun di kayangan. Selalunya, pengembaraan ini berlaku untuk mencari pasangan masing-masing. Oleh itu, cerita ini melibatkan unsur keajaiban, kesaktian, percintaan, peperangan, perdamaian, perkahwinan dan penyamaran. Putera raja sebagai wira sesuatu cerita selalunya digambarkan sebagai tokoh istimewa sejak lahir lagi. Kelahirannya diiringi dengan suasana alam  yang amat dahsyat dan dibekalkan dengan objek ajaib tertentu seperti parang dan geliga. Puteri raja juga digambarkan sebagai tokoh yang istimewa sejak lahir lagi. Kelahirannya diiringi dengan suasana alam yang amat dahsyat dan dibekalkan objek ajaib tertentu seperti parang dan geliga. Puteri raja juga digambarkan sebagai seorang yang cantik jelita hingga menjadi rebutan putera-putera raja termasuk wira cerita itu (Mutiara Sastera Melayu Tradisional, 2003: 54).

Terdapat watak-watak pembantu dalam cerita lipur lara seperti Nenek Kebayan, Awang Selamat dan Si Kembang Cina. Terdapat watak-watak bukan manusia seperti dewa, mambang, pari-pari dan jin. Latar ceritanya melibatkan dunia dan kayangan. Hubungan antara kayangan dengan dunia (bumi) hampir tiada batasan. Kayangan digambarkan terletak di lapisan langit yang didiami oleh dewa – dewi, mambang  dan pari-pari. Dalam cerita lipur lara, ada wira dan wirawati yang berketurunan dewa atau dewi yang berasal dari kayangan. Buktinya, manusia yang luar biasa dan hebat sahaja yang mampu pergi ke kayangan dengan peralatan tertentu atau dengan pertolongan makhluk seperti jin, gergasi, garuda dan sebagainya (Abd Rahman Ab. Rashid, et al, 2003: 17).

Persembahan cerita lipur lara disampaikan dengan iringan muzik tertentu seperti rebab, biola dan batil seperti yang dilakukan dalam warisan Awang Belanga di Perlis yang diceritakan oleh Pak Mahmud yang diwarisi daripada gurunya, Tok Mat Selembum daripada tukang cerita Awang Belanga terdahulu menjadikan cerita bertukar tangan, mengalami tokok tambah dengan pelbagai pengurangan. Persembahan Awang Belanga merupakan sumber rezeki Tok Mat (Mokhtar A. K, 2010: 10). Penyampai cerita lipur lara di Perlis digelar sebagai Awang Batil, biarpun di Perak dikenali sebagai “Penglipur Lara” di Kelantan sebagai “Tok Selampit” dan di Selangor digelar sebagai “Tukang Kaba”. Cerita-cerita lipur lara sering menggunakan kata “hikayat” pada bahagian awal ceritanya dalam cerita lipur lara popular termasuklah Hikayat Raja Donan, Hikayat Malim Dewa, Hikayat Malim Deman, Hikayat Awang Sulung Merah Muda dan Hikayat Raja Mudiman dan sebagainya (Abd Rahman Ab. Rashid, et al, 2003: 33).

Cerita teladan mengisahkan golongan rakyat biasa dan berlatarkan alam nyata. Unsur kesaktian dan keajaiban amat berkurangan jika dibandingkan dengan cerita lipur lara. Unsur kebetulan memainkan peranan penting dalam cerita ini, khususnya titik perubahan watak utama. Cerita ini mengetengahkan gagasan  bahawa watak yang baik akhirnya akan mendapat pembelaan, sebaliknya watak jahat akan menerima pembalasan setimpal dengan perbuatan yang dilakukan oleh mereka. Cerita teladan penuh dengan unsur didaktik dan pendidikan moral yang diterapkan melalui nilai-nilai murni. Sasaran pendidikan yang disampaikan  memfokuskan kanak-kanak, terutamanya dalam aspek peraturan sosial dalam ajaran agama. Watak utama dalam cerita teladan kerap menanggung penderitaan, kekejaman,nasib malang, dan penindasan di awal cerita sebelum berlaku perubahan nasib. Antara cerita teladan yang terkenal ialah Bawang Putih Bawang Merah, Batu Belah Batu Bertangkup, dan Si Tanggang (Jamilah Haji Ahmad, 1993). Terdapat filem cerita teladan terkenal seperti Ikan Emas (1965), selain filem Bawang Merah Bawang Putih (1959) dan Si Tanggang (1961). Cerita teladan Bawang Merah Bawang Putih disisipkan dalam rangkaian cerita rakyat bercorak humor dalam filem Magika (2010). Cerita teladan Bawang Merah Bawang Putih turut difilemkan dengan kaedah filem animasi dalam filem Putih (2001) dan dijadikan sebagai drama bersiri Indonesia popular, iaitu Bawang Putih Bawang Merah yang ditayangkan di TV3 bermula dari bulan Julai 2006 hingga Januari 2007 mencapai rating tertinggi dalam penyiaran drama bersiri televisyen Malaysia, selain mendapat sambutan tertinggi daripada peminat di Malaysia dan di Indonesia. Rangkaian filem Bawang Merah Bawang Putih, Batu Belah Batu Bertangkup, Ikan Emas dan Si Tanggang menjadikan cerita teladan dalam masyarakat Melayu zaman silam tetap segar dalam ingatan masyarakat Melayu zaman kini.

Hiburan dalam cerita teladan masyarakat Melayu zaman silam bertujuan untuk mendidik dan menyelitkan unsur-unsur pengajaran kepada anak-anak. Keberkesanan cerita ini sebagai alat pendidikan begitu jelas kerana cerita ini dapat diulang-ulang hingga meninggalkan kesan yang mendalam kepada pendengar. Dalam masyarakat Melayu zaman silam, usaha telah dibuat untuk membuktikan kesahihan cerita dengan mengaitkan tempat-tempat tertentu dengan cerita tersebut. Misalnya, Batu Caves dikaitkan dengan cerita “Si Tanggang”. Kononnya, Batu Caves itu adalah Si Tenggang dan isi bahteranya yang telah disumpah oleh ibunya sebagai akibat perbuatannya yang menderhakai ibunya.

Demikianlah secara keseluruhannya, keistimewaan dan kepelbagaian kesusasteraan rakyat mengandungi rangkaian cerita mitos, cerita legenda, cerita binatang, cerita jenaka, cerita lipur lara dan cerita teladan. Keistimewaan dalam kepelbagaian karya sastera rakyat merupakan cerminan masyarakat Melayu zaman silam di Nusantara. Kepelbagaian karya sastera rakyat dalam khazanah kesusasteraan Melayu tradisional sebagai cerminan budaya masyarakat Melayu zaman silam meliputi pelbagai kajian tentang kepelbagaian karya sastera rakyat dalam khazanah prosa Melayu tradisional yang bermula daripada rangkaian cerita mitos, cerita legenda, cerita binatang, cerita jenaka, cerita lipur lara dan cerita teladan sebelum kemunculan kesusasteraan hikayat dalam bentuk budaya tulisan membawa satu evolusi budaya masyarakat Melayu zaman silam hingga kini mengenali kesusasteraan hikayat, kesusasteraan epik, kesusasteraan panji, kesusasteraan sejarah (historiografi) atau sastera sejarah dan kesusasteraan agama. Tegasnya, kelahiran karya kesusasteraan undang-undang, kesusasteraan ketatanegaraan, kesusasteraan kitab, dan kepustakaan Melayu tradisional yang sebagai kepustakaan Melayu tradisional.

BIBLIOGRAFI

Ab. Alim Abdul Rahim dan Syed Idrus Syed Mat Zin, 2004. Tamadun Islam. Shah Alam: Penerbit Fajar Bakti Sdn. Bhd.

Ab.Rahman Ab. Rashid, Mohd Rosli Saludin dan Zakaria Perngis, 2003. Siri Analisis Autentik Sastera STPM Mutiara Sastera Melayu Tradisional. Petaling Jaya Pearson Malaysia Sdn Bhd.

Hooykaas, C., 1977. Perintis Sastera. Petaling Jaya: Penerbit Fajar Bakti Sdn. Bhd.

Jamilah Haji Ahmad (peny.), 1989. Kumpulan Esei Sastera Melayu Lama. Kuala Lumpur: Dewan Bahasa dan Pustaka.

Kamus Dewan edisi keempat. 2010. Kuala Lumpur: Dewan Bahasa dan Pustaka.

Khairol Anuar Harith Fadzillah. “Mencakna “Nur Ilahi” dalam Sastera Islam” dlm Tunas Cipta, Julai 2012

Mokhtar A. K, 2010. “Warisan Awang Belanga dan Cara Penyampaiannya“ (Bahagian II) dalam Warisan Indera Kayangan Jurnal Jawatankuasa Gerakan Membaca Perlis. Perbadanan Perpustakaan Negeri Awam Perlis, Kangar.

Mokhtar A.K, 2010. “Mahmud Wahid: Tokoh Penglipurlara Awang Batil/ Awang Belanga Perlis”. (Bahagian II) dalam Warisan Indera Kayangan Jurnal Jawatankuasa Gerakan Membaca Perlis. Perbadanan Perpustakaan Negeri Awam Perlis, Kangar.

Mutiara Sastera Melayu Tradisional (peny) Majlis Peperiksaan Malaysia 2003. Kuala Lumpur: Dewan Bahasa dan Pustaka.

Richard M. Dorson (peny.), 1973. Folklore and Folklife. London: The University of Chicago Press.

Siti Hawa Salleh, 1997. Kesusasteraan Melayu Abad Kesembilan Belas. Kuala Lumpur: Dewan Bahasa dan Pustaka.

Vansina, J., 1972. Oral Tradition: A Study in Historical Methodology. London: Routledge & Kegan Paul Ltd.

Winstedt, R.O., 1969. A History of Classical Malay Literature. Kuala Lumpur: Oxford University Press.

Zainal Abidin Bakar (peny.) 1991. Kumpulan Pantun Melayu. Kuala Lumpur: Dewan Bahasa dan Pustaka.

Zalila Sharif dan Jamilah Haji Ahmad (peny). 1993. Kesusasteraan Melayu Tradisional. Kuala Lumpur: Dewan Bahasa dan Pustaka.

http://www.utusan.com.my/utusan/Sastera (Diakses pada 26 Februari 2013)


Isabel Moctezuma – Puteri Terakhir Empayar Aztec

Kisah Moctezuma II-Hernan Cortes sentiasa diangkat sebagai contoh pertembungan dua tamadun asing yang kemudiannya membawa kepada kemus.na.han tamadun asal. Walaupun Empayar Aztec runtuh bersama dengan pemerintah terakhirnya itu, legasi baginda terus wujud dalam bentuk gelaran bangsawan Sepanyol Duke of Moctezuma de Tultengo. Semua itu berlaku terima kasih kepada puteri baginda, Isabel Moctezuma.

Isabel atau nama sebenarnya Tecuixpo Ixtlaxóchitl, Tecuichpo atau Tecuichpochtzin dilahirkan pada tahun 1510. Namanya bermaksud sama ada bunga kapas atau anak kepada seorang bangsawan. Bagaimanapun, tidak diketahui siapa sebenarnya bonda baginda. Ini kerana menurut sejarawan Sepanyol, Francisco López de Gómara, Moctezuma dikatakan mempunyai 3,000 orang isteri dan gundik.

Bagaimanapun, menurut seorang lagi sejarawan Fernando Alva Ixtlilxochitl, beliau percaya bonda Isabel ialah Tayhualcan, permaisuri Moctezuma. Baginda ialah puteri kepada Totoquihuaztli, pemerintah Tlacopan sebelum era kedatangan Sepanyol. Berikutan statusnya sebagai puteri seorang maharaja Aztec, maka Isabel sudah pasti dianggap bernilai sebagai isteri kepada mana-mana pemerintah/bangsawan.

Berikut senarai suami yang pernah dikahwini oleh Isabel:

Suami pertama baginda semasa berusia 11/12 tahun dan putera kepada pemerintah Aztec sebelum Moctezuma, Ahuitzotl. Melihat kepada hubungan baik kedua-dua pemerintah, Atlilxcatzin bukan saja sepupu tetapi bapa saudara sebelah ibu kepada Isabel. Bagaimanapun, perkahwinan yang dibina pada 1519 tidak bertahan lama apabila baginda mangkat pada 1520. Perkahwinan ini berlaku sebelum kedatangan Hernan Cortes ke Tenochtitlan.

Pengganti Moctezuma dan sepupu kepada Isabel. Perkahwinan ini dilihat sebagai cara mengesahkan kedudukannya sebagai pemerintah baru Empayar Aztec. Cuba membina pakatan dengan puak-puak jiran untuk menyingkirkan angkatan Sepanyol yang dipimpin Cortes. Perkahwinan hanya bertahan selama 80 hari selepas Cuitlahuac mangkat akibat penyakit cacar.

Suami ketiga Isabel dan pemimpin Aztec yang cuba mengusir pihak Sepanyol keluar dari bumi mereka. Walaupun memberi tentangan sengit, ibu kota Aztec iaitu Tenochtitlan jatuh ke tangan pihak Sepanyol pada Ogos 2021. Baginda kemudiannya dise.k.sa beberapa ketika oleh pihak Sepanyol bagi mendapatkan maklumat tentang lambakan emas tamadun berkenaan sebelum dilepaskan oleh Cortes.

Beliau membenarkannya hidup selama beberapa tahun sebelum membawanya menyertai ekspedisi penjelajahan ke Honduras pada 1525. Cortes enggan meninggalkannya kerana bimbang Cuauhthemoc akan cuba menggerakkan satu lagi pemberontakan terhadap Sepanyol di Mexico. Baginda kemudiannya dihukum ma.ti atas arahan Cortes sekaligus menjadikan Isabel bergelar balu buat kali ketiga.

Dikahwini pada 1526 setahun selepas pemergian Cuauhthemoc dan merupakan antara sekutu utama Cortes. Perkahwinan ini bukan sekadar dilihat simbol penyatuan orang Sepanyol-Aztec tetapi membolehkan baginda menerima hantaran perkahwinan yang lumayan. Ini termasuk tanah dan khidmat orang tempatan. Bagaimanapun, perkahwinan tersebut tidak bertahan lama apabila de Grado meninggal dunia setahun kemudian.

Pedro Gallego sebenarnya cina buta yang digunakan Cortes untuk mengahwini Isabel selepas kedua-duanya mengadakan hubungan sulit sehingga membawa kepada kehamilannya. Anak pertama pasangan itu, Leonor Cortés de Moctezuma dilahirkan pada 1528 di mana ia dibesarkan oleh rakan Cortes, Juan Gutiérrez de Altamirano. Leonor dianggap anak kandung sendiri oleh Cortes dan beliau memastikan puterinya itu mempunyai kehidupan yang baik sepanjang hayatnya.

Selain Leonor, Isabel turut melahirkan seorang lagi anak bernama Juan de Andrade Gallego Moctezuma pada 1529. Bagaimanapun, hubungan baginda dengan Pedro Gallego kurang baik berikutan suaminya itu sentiasa menggunakan hartanya untuk kepentingan dirinya. Orang suruhan Cortes itu kembali menemui Penciptanya pada 1531.

Tidak seperti perkahwinan-perkahwinan yang lain, perkahwinan Isabel dengan Juan Cano de Saavedra diatur oleh dirinya sendiri. Bagi kedua-duanya, ia memberi manfaat dalam pelbagai segi. Bagi Juan Cano, perkahwinannya itu melonjakkan status sosialnya sebagai bangsawan. Manakala bagi Isabel, ia membantunya mempertahankan hartanah yang dimilikinya daripada dirampas oleh mana-mana pihak berkepentingan.

Mengikut rekod Sepanyol dan Mexico, Isabel pernah disaman sebanyak tiga kali tetapi semua cubaan berakhir dengan kegagalan. Sebelum baginda kembali ke negeri cacing pada tahun 1550, Isabel berusaha mendapatkan kembali semua aset termasuk hartanah milik ayahandanya.

Enam tahun selepas kema.ti.annya, mahkamah Sepanyol memutuskan semua aset yang dimiliki Moctezuma II sebelum ini harus dipulangkan kepada keluarga Isabel. Bagaimanapun, keputusan tersebut amat mustahil untuk dikuatkuasakan. Ini kerana semua aset ini dimiliki oleh orang lain dan jika ia cuba dikuatkuasakan, ia sudah pasti mengundang reaksi kurang senang pemilik-pemilik baru itu.

Jadi, bagaimana gelaran Duke of Moctezuma de Tultengo itu wujud? Ia terhasil apabila putera Isabel, Juan Cano de Moctezuma membina nama sebagai figura berpengaruh sehingga dapat berkahwin dengan Elvira de Toledo. Keluarga Toledo merupakan antara keluarga bangsawan berpengaruh di Sepanyol dan menerusi perkahwinan ini, susur-galur keturunan diraja Aztec itu terus hidup di Sepanyol hari ini.

Selain Juan Cano, Leonor juga bertanggungjawab memastikan da.r.ah Moctezuma terus mengalir dalam keturunan bangsawan-bangsawan Sepanyol. Pada tahun 1550, baginda berkahwin dengan pengasas kota Zacatecas, Juan de Tolosa. Hari ini, terdapat 2,000 orang yang mempunyai da.r.ah keturunan Sepanyol-Aztec yang tinggal di Sepanyol dengan gelaran Duke of Moctezuma de Tultengo dipegang oleh Juan José Marcilla de Teruel-Moctezuma y Valcárcel.

RUJUKAN:

Mingren, W. (2021). Isabel Moctezuma: The Last Aztec Princess. Ancient-Origins.


Prinsip Ketidakpastian Heisenberg

Sekiranya anda ingin melakukan eksperimen untuk mengukur kedudukan dan kelajuan sesuatu objek, anda pasti akan rasa tidak senang jika terdapat ‘uncertainty’ atau ketidakpastian dalam hasil eksperimen anda.

Berdasarkan fizik klasik (atau fizik Newtonian), anda boleh kurangkan ketidakpastian dalam hasil eksperimen dengan beberapa cara seperti – mengulangi eksperimen, memastikan alat ukur dikalibrasi dengan baik dan memperbaiki teknik pembacaan/pengukuran.

Fizik klasik tidak meletakkan apa-apa had dalam perkara ini. Anda boleh melakukan kalibrasi ke atas radas eksperimen anda dengan sehabis baik. Anda juga boleh mengulangi eksperimen tersebut sekerap yang boleh sehingga hati anda puas dengan hasil eksperimen tersebut.

Namun dunia kuantum adalah sebuah dunia yang sangat ganjil. Zarah-zarah seperti elektron, positron dan foton tidak berkelakuan seperti yang kita sangka. Teori kuantum fizik menyatakan bahawa ‘had’ tersebut wujud.

Ketidakpastian itu harus ada. Werner Heisenberg, seorang ahli fizik daripada Jerman, memperkenalkan teori ini kepada dunia pada tahun 1927, dan ia dikenali sebagai Prinsip Ketidakpastian Heisenberg (Heisenberg Uncertainty Principle).

Prinsip Ketidakpastian Heisenberg menyatakan adalah mustahil untuk seseorang itu mengukur kedudukan dan momentum sesuatu zarah dengan tepat secara serentak. Dalam kata lain, sekiranya seseorang mengetahui momentum sesuatu zarah itu dengan tepat, adalah mustahil untuk dia tahu tentang kedudukan sebenar zarah tersebut (semakin kecil nilai P, semakin besar nilai x).

Begitu juga dengan hal yang sebaliknya, semakin kecil nilai x, iaitu semakin jelas kedudukan zarah, semakin besar nilai P, atau semakin kurang informasi yang kita dapat tentang momentum zarah tersebut.

Selain daripada definisi matematik, prinsip ini boleh difahami dengan membayangkan sebuah eksperimen minda. Sebagai contoh, bayangkan anda ingin mengukur kedudukan dan linear momentum sebuah elektron dengan menggunakan mikroskop optik yang berkuasa tinggi.

Secara umum, proses penglihatan itu sendiri memerlukan foton (zarah yang menghasilkan cahaya) untuk memasuki mata anda. Oleh itu, semasa anda mengukur kedudukan elektron tersebut, sekurang-kurangnya sebuah foton pasti akan berlanggar dengan elektron itu dan kemudiannya melantun dan masuk ke dalam mata anda.

Apabila foton tersebut berlanggar dengan elektron yang anda tengah ukur, sebahagian daripada momentum yang dimiliki oleh foton akan berpindah ke dalam elektron. Jadi, ketika anda cuba untuk menentukan kedudukan elektron itu dengan tepat, cahaya yang membenarkan mata anda untuk melihat atau memerhati elektron tersebut akan menyebabkan momentum elektron itu berubah – dan adalah mustahil untuk anda menentukan kuantiti dalam perubahan momentum itu walaupun anda dapat mengenalpasti dimana kedudukan elektron tersebut.

Prinsip Ketidakpastian Heisenberg amat bertentangan dengan logik akal fikiran manusia itu sendiri dimana sekiranya kita tahu sesuatu objek itu wujud, kita boleh tunjukkan atau buktikan dimana objek itu terletak. Prinsip ini meletakkan batas dalam perkara tersebut. Ia menjadi hujah yang paling kukuh dalam mempertahankan segala fenomena ganjil yang berlaku dalam dunia kuantum.

“The uncertainty principle ‘protects’ quantum mechanics. Heisenberg recognized that if it were possible to measure the momentum and the position simultaneously with a greater accuracy, the quantum mechanics would collapse. So he proposed that it must be impossible”

– Richard P. Feynman –

RUJUKAN:

BUSCH, P., HEINONEN, T., & LAHTI, P. (2007). Heisenberg’s uncertainty principle. Physics Reports, 452(6), 155–176. https://doi.org/10.1016/j.physrep.2007.05.006

Artikel oleh Amier Hakeem untuk The Patriots.


Kannibalism Selamatkan Penumpang Pesawat Yang Terhempas Di Andes

Majoriti kes kemalangan udara kebiasaannya berakhir dengan kemαtian membabitkan semua krew penerbangan dan penumpang. Jika ada yang terselamat sekalipun, bilangannya sedikit sahaja. Tetapi bagi para penumpang yang terselamat dalam kemalangan udara penerbangan Tentera Udara Uruguay 571, kisah mereka digelar Keajaiban Di Pergunungan Andes.

Kebanyakan penumpang yang menggunakan penerbangan 571 ialah ahli sebuah kelab ragbi dari Montevideo, Uruguay. Mereka dijemput menyertai satu perlawanan persahabatan antara mereka dengan sebuah kelab ragbi lain di Santiago, Chile. Tetapi semasa penerbangan merentasi kawasan Andes, pesawat Fairchild FH-227D berdepan pergolakan udara sebanyak dua kali.

Pada awalnya, rombongan pemain ragbi Uruguay ini menganggap ia sesuatu yang normal dalam penerbangan. Tetapi apabila pesawat mengharungi pergolakan udara buat kali kedua, mereka dapat melihat dengan jelas jarak gunung dengan pesawat hanya dibezakan antara 10 hingga 20 kaki. Tak lama selepas itu, pesawat Fairchild FH-227D terhempas di lembah glasier, kawasan tanah tinggi Andes pada 13 Oktober 1972.

Bagi salah seorang penumpang Nando Parrado, perkara terakhir yang diingatinya ialah menjawab persoalan seorang rakan bernama Panchito Abal tentang keadaan penerbangan. Sebaik sedar, rupanya dia pengsan selama lebih 48 jam.

Tujuh orang disedut keluar daripada fiuslaj sebelum pesawat Tentera Udara Uruguay itu terhempas. Sementara empat orang lagi termasuk juruterbang dan ibu Parrado yang menyertai rombongan tersebut mαti di tempat kejadian. Dan selepas lelaki itu kembali sedar, lima lagi menemui ajal termasuk Abal.

Yang tinggal pada ketika itu ialah 29 orang penumpang dan krew yang terselamat. Tetapi cuaca sejuk, faktor kecederaan, ketiadaan makanan dan minuman mencabar ketahanan mereka untuk hidup. Lebih sukar, pesawat yang dicat berwarna putih tidak dapat dikesan oleh pasukan penyelamat lantaran keadaan salji di Andes ketika itu. Pendek kata, semua yang terselamat ibarat telur di hujung tanduk.

Untuk beberapa hari pertama, mana-mana individu yang sedar dan mempunyai kekuatan membantu penumpang dan krew yang cedera. Kerusi-kerusi pesawat dikumpul di satu tempat bagi mewujudkan tempat perlindungan untuk semua mangsa. Sementara kepingan aluminium dari bahagian belakang kerusi diambil untuk mencairkan salji sekaligus menyediakan sumber air minuman berterusan kepada semua mangsa.

Namun begitu, lain pula ceritanya berkenaan soal makanan. Makanan yang ada amat sedikit untuk diagihkan kepada semua penumpang. Bagi Parrado, semasa dia mendapat sebutir kacang bersalut coklat, perkara pertama dilakukannya ialah menghisap coklat yang ada pada kacang. Bila coklat habis, dia hanya mampu menghisap dan mengunyah sedikit selama berjam-jam. Tetapi pada akhirnya, satu-satunya makanan yang dimilikinya habis.

Dan ini membawa kepada satu pilihan yang amat ditakuti oleh semua tetapi perlu demi kelangsungan hidup: kanibalisme. Berbekalkan serpihan kaca yang tajam, sebahagian mangsa memotong daging punggung mangsa yang terbuηuh dan makan. Ada yang cuba bertahan dengan harapan mereka dapat diselamatkan. Tetapi pada akhirnya, mereka melakukan kanibalisme selepas mendapat tahu bantuan tidak akan sampai.

Justeru, satu-satunya cara untuk mendapatkan bantuan ialah keluar dari Pergunungan Andes – idea yang sentiasa bermain dalam kepala Parrado dan seorang lagi rakan, Roberto Canessa. Tetapi ada menganggap idea tersebut sebagai idea setengah tiang. Namun begitu, semua itu berubah apabila runtuhan salji mengenai fiuslaj sekaligus meragut nyawa lapan lagi penumpang.

Bagi Parrado, itu saja jalan keluar terbaik untuk situasi mereka. Tetapi mereka berdepan hakikat pahit: mereka bukan pendaki gunung, keadaan badan yang lemah, tiada kelengkapan atau peralatan yang sesuai. Lantas, mereka menghasilkan satu kereta luncur sementara, menjahit bahan diperlukan untuk beg tidur dan mengumpul bekalan mencukupi untuk pendakian.

Selepas berminggu-minggu membuat persediaan dan beberapa kali gagal mendaki keluar, akhirnya mereka memulakan pendakian. Parrado, Canessa dan seorang rakan menawarkan diri untuk pendakian berkenaan. Bagaimanapun, tatkala mereka baru menyelesaikan separuh pendakian, rakan yang mengikuti mereka terpaksa berpatah balik kerana terlalu lemah.

Apabila kedua-duanya berjaya sampai ke puncak, yang dilihat cuma gunung-ganang dan lembah yang terletak di tengah-tengahnya. Canessa dan Parrado turun ke lembah, terdesak untuk mendapatkan bantuan. Tetapi masalah kekurangan zat akibat kekurangan makanan melemahkan mereka dari sehari ke sehari. Tetapi semua itu berubah pada 18 Disember apabila mereka mendengar bunyi air mengalir.

Mendengar air yang mengalir di kuala, kedua-duanya mula mengikuti hala tuju sungai berkenaan. Perlahan-lahan mereka menemui pelbagai tanda kegiatan manusia seperti tin sup yang berkarat, tahi lembu dan ladam kuda. Akhirnya, pada petang 20 Disember, Parrado dan Canessa melihat seorang penunggang kuda di seberang sungai.

Keesokan harinya, tiga lagi penunggang kuda menyapa mereka. Parrado cuba menerangkan situasi mereka menerusi bahasa isyarat tetapi terlalu lemah. Lantas, salah seorang penunggang membaling seketul batu yang diikat dengan nota ke arah mereka. Parrado menulis pada nota itu bahawa mereka merupakan mangsa kemalangan udara yang terkandas di Andes, lapar dan lemah serta memberitahu ada 14 orang lagi menanti untuk diselamatkan.

Dengan saki-baki kekuatan yang ada, dia membaling semula batu yang diikat bersama notanya itu. Sebaik membaca isi kandungan nota tersebut, mereka pulang untuk mendapatkan bantuan. Sehari selepas itu, seorang penunggang kuda berada di tebing tempat Parrado dan Canessa berada. Setelah sekian lama, kedua-duanya dijamu dengan makanan panas dan berehat di sebuah pondok.

Sebaik saja kisah Parrado dan Canessa diketahui umum, pihak berkuasa Chile dan pihak media tiba bagi mengetahui kedudukan baki mangsa yang terselamat. Walaupun meragui kisah mereka mendaki keluar dari Andes untuk mendapatkan bantuan, beberapa helikopter penyelamat digerakkan dengan Parrado sebagai menunjukkan lokasi mereka. Begitupun, penerbangan ke lokasi pesawat yang terhempas bukan mudah berikutan pergolakan udara dan tiupan angin yang kuat.

Akibat masalah ini, ini memaksa pasukan penyelamat Chile terbang dari sebelah selatan. Ini menyebabkan Parrado bimbang tidak dapat mengesan mangsa lain yang masih berada di tapak nahas. Tetapi akhirnya, dia dapat melihat kelibat mereka – lemah tetapi masih bernyawa.

Enam daripadanya dibawa keluar pada hari itu. Sementara itu berlaku, pasukan penyelamat membantu sebaik mungkin baki mangsa yang menunggu untuk dikeluarkan. Pada pagi keesokan harinya, usaha menyelamat baki mangsa nahas akhirnya berjaya dimuktamadkan.

Di sebalik kisah ketabahan mereka itu, ramai yang terkejut apabila mengetahui perbuatan kanibalisme yang dilakukan oleh mangsa-mangsa nahas. Pada awalnya, mereka mendapat kecaman orang ramai atas tindakan tersebut.

Tetapi selepas menerangkan bahawa ia merupakan pilihan terakhir dan mereka bersedia berkorban bagi membantu mangsa lain terus hidup, barulah kecaman orang ramai berhenti. Malah, mengikut seorang paderi Roman Katolik yang mendengar pengakuan mereka, mangsa yang terlibat dengan perbuatan kanibalisme ketika itu tidak dianggap berdosa. Ini kerana mereka dalam situasi genting (in extremis) yang memerlukan mereka membuat keputusan sukar untuk hidup.

Kalau anda berminat nak membaca mengenai tragedi-tragedi pesawat di seluruh dunia, kami nak cadangkan sebuah buku terbaru terbitan kami yang ditulis oleh Dato’ Sri Azharuddin Abdul Rahman yang merupakan mantan Ketua Pengarah Jabatan Penerbangan Awam Malaysia (DCA), yang terlibat dalam siasatan dua tragedi ini. Beli di: http://bit.ly/penerbanganterakhir

RUJUKAN

Mulvaney, K. (2021, 13 Oktober). Miracle of the Andes: How Survivors of the Flight Disaster Struggled to Stay Alive. History.


Ba Trieu – Srikandi Vietnam Yang Menentang Tentera Wu Dari Dinasti Han

Peperangan adalah sebuah medan yang telah lama didominasi oleh kaum lelaki. Akan tetapi dalam lipatan sejarah, terdapat sejumlah wanita yang muncul sebagai pahlawan ulung atau komander cekap. Salah seorang pahlawan wanita yang kurang dikenali (setidaknya di luar negara kelahirannya adalah seorang srikandi Vietnam yang dikenali sebagai Ba Trieu.

Nama ini membawa maksud ‘Cik Puan Trieu’. Ba Trieu juga dikenali sebagai Trie Au, Trieu Trinh Nuong dan Trieu Thi Trinh. Pun begitu, nama sebenarnya tidak diketahui. Sebilangan sejarahwan menyifatkan Ba Trieu sebagai Joan of Arc bagi Vietnam.

LATAR POLITIK DI ZAMAN BA TRIEU

Ba Trieu dipercayai hidup pada separuh pertama kurun ke-3 Masehi. Pada waktu itu, jiran utara Vietnam iaitu China sedang menghadapi zaman Tiga Kerajaan (220-280M) di mana ia terpecah kepada tiga buah kerajaan; Wei, Shu dan Wu. Kerajaan yang paling selatan, iaitu Kerajaan Wu, mempunyai beberapa wilayah di Vietnam utara. Justeru, mereka sering berkonflik dengan masyarakat tempatan. Lebih kurang beginilah latar politik di zaman Ba Trieu.

Menurut sebuah sumber China dari kurun ke-3M yang dikarang oleh Chen Sou, iaitu ‘Catatan Sejarah Tiga Kerajaan’ (Records of the Three Kingdoms), pada zaman pemerintahan Sun Quan si maharaja Wu, sebuah pemberontakan tercetus di beberapa buah wilayah di Vietnam utara seperti Jiaozhi dan Jiuzhen. Untuk menangani hal ini, Sun Quan melantik seorang panglima bagi tujuan menundukkan pemberontak.

Menerusi pendekatan ketenteraan dan diplomasi, pemberontakan ini berjaya dipadamkan. Namun, tidak ada satu pun nama pemberontak yang disebutkan dalam sumber China berkenaan. Lantaran itu, kita perlu menyelak sumber-sumber Vietnam untuk mendapatkan sejarah tentang Ba Trieu.

LEGENDA-LEGENDA YANG MEMERINCIKAN KISAH HIDUP BA TRIEU

Antara sumber Vietnam yang menulis tentang Ba Trieu adalah Sejarah Pertahunan Lengkap Dai Viet (Complete Annals of Dai Viet) dan Catatan Nota Atas Perintah Diraja Yang Mengimbau Sepenuhnya Sejarah Viet (Imperially Ordered Annotated Text Completely Reflecting the History of Viet).

Tidak seperti sumber China, kedua-dua karya ini tidak dihasilkan pada zaman Ba Trieu. Sumber pertama ditulis pada kurun ke-15 untuk dijadikan sebagai sejarah rasmi DinastiLe, manakala sumber yang kedua pula dikarang pada kurun ke-19 sebagai sejarah rasmi bagi kegunaan Dinasti Nguyen.

Ba Trieu merupakan figura yang sangat terkenal dalam kalangan masyarakat Vietnam. Menurut sumber tradisi, Ba Trieu dipercayai memiliki ketinggian mencecah 9 kaki (2.7 meter) dan buah dada sepanjang 3 kaki (0.91 meter). Satu sumber menyebutkan bahawa Ba Trieu mempunyai suara seperti bunyi loceng kuil. Kononnya beliau berupaya berjalan sejauh 3000km dalam masa sehari dan rupa parasnya pula sangat jelita.

Sebagai seorang pahlawan, beliau sering disifatkan memakai baju emas, dadanya diikat pada bahu, dan menunggang seekor gajah perang. Beliau dipercayai memimpin sepasukan tentera yang berkekuatan 1000 orang (termasuk lelaki dan wanita) dan terlibat dalam 30 buah pertempuran (kesemuanya berkemungkinan melibatkan perang menentang China).

KETAKUTAN TERHADAP PERKARA JIJIK DAN KUASA LUAR BIASA BA TRIEU

Satu lagi sumber tradisi menyebutkan bahawa antara kelemahan Ba Trieu adalah sifat takutnya terhadap sebarang benda yang berbau, jijik dan kotor. Hal ini kemudiannya dimanfaatkan oleh tentera China dan mengakibatkan kematian Ba Trieu. Dalam sebuah hikayat, diceritakan bahawa Ba Trieu menantikan tentera-tentera China keluar dari kubu mereka untuk bertempur di medan tempur. Hal ini kerana beliau tidak mempunyai sebarang kelengkapan mengepung.

Kemudian, komander China mengarahkan supaya tenteranya keluar dari kubu seperti haiwan-haiwan liar, yakni dalam keadaan telanjang, terpekik terlolong dan menendang-nendang debu. Melihat keadaan ini, Ba Trieu segera naik jijik dan meninggalkan medan perang. Tatkala tentera-tenteranya menyaksikan beliau beredar, mereka diserang panik dan ikut berundur. Akibatnya, Ba Trieu dikepung dan hikayat memerihalkan bahawa beliau memilih untuk membunuh diri berbanding membiarkan dirinya ditangkap.

Ba Trieu juga kononnya memiliki kuasa luar biasa, kerana hikayat menceritakan bahawa beliau masih tetap memerangi China walau sesudah mati. Dikisahkan bahawa selepas kematian Ba Trieu, pahlawan itu muncul dalam mimpi ngeri komander China. Selain itu, suatu wabak menimpa tentera-tentera China yang kononnya wabak ini disebabkan oleh Ba Trieu. Untuk menangkis dan menghalau gangguan dari semangat atau roh Ba Trieu, komander China mengarahkan agar tukang-tukang kayu mereka mengukir ratusan imej zakar dan menggantungnya pada pintu.

BA TRIEU SEBAGAI SEBUAH SIMBOL PENENTANGAN

Masyarakat Vietnam terus meraikan dan menghormati Ba Trieu walau sesudah kematiannya. Tambahan lagi, ketika Vietnam berada di bawah pemerintahan orang tempatan, Ba Trieu diberikan kemuliaan dan gelaran istana.

Apapun, kisah-kisah menakjubkan seputar Ba Trieu berkemungkinan adalah penokokan tambah yang dibuat oleh masyarakat umum ketika memperturunkan kisah-kisah tersebut (dari sumber lisan) dari satu generasi ke satu generasi. Terdapat juga anggapan yang berpendapat bahawa Ba Trieu ini adalah perwira legenda, yang kisahnya direka berdasarkan seorang figura sejarah yang identitinya tidak dapat kita kenal pasti.

Walau apapun keadaannya, baik Ba Trieu itu benar-benar wujud, atau sekadar perwira fiksyen, atau penokokan tambah daripada masyarakat umum, tidak dinafikan bahawa namanya dijadikan sebagai simbol penentangan berikutan penentangannya terhadap China dan amalan patriarki. Selama mana Ba Trieu kekal dalam hati dan minda masyarakat Vietnam, semangatnya akan terus dijulang oleh pelbagai macam ideologi yang berjuang demi matlamat yang tersendiri.

TERJEMAHAN:

Wu Mingren. (18 November 2015). The Heroic Warrior Ba Trieu: A Figure of Resistance Against Patriarchy and the Enemies of Vietnam. Ancient Origins.
https://www.ancient-origins.net/history-famous-people/heroic-warrior-ba-trieu-figure-resistance-against-patriarchy-and-enemies-020626


Negara Peter Cech Pakaikan Topeng Muka Dekat Patung Sebagai Langkah Pencegahan Covid-19

Boleh dikatakan semua negara di benua Eropah terjejas dengan wabak pandemik COVID19. Kenyataan Pusat Kawalan Penyakit Eropah (European Center for Disease Control) pada 19 April lalu, kes jangkitan COVID19 di benua itu telah melebihi sejuta kes. Menurut rekod Statista, rekod kematian sehinggan 23 April ialah 113 ribu.

Itali, Sepanyol, Perancis dan United Kingdom antara negara Eropah yang mempunyai rekod positif paling tinggi. Semuanya bagaikan terus bersaing siapa paling tinggi dan siapa dapat hentikan penyebaran lebih cepat.

Republik Czech mempunyai populasi 10.65 juta penduduk. Negara ni macam tak jadi sebutan sangat masa kes wabak ni.

Langkah kawalan yang dilaksanakan dilihat efektif dalam menghentikan penyebaran virus COVID19. Sejak 8 Februari lagi, Czech dah hentikan kemasukan orang dari China. Bila tengok kes di Itali pula meningkat, sekali lagi Czech bekukan kemasukan orang dari negara luar. Bermula 16 Mac, semua pergerakan masuk ke negara ini telah dihentikan. Jangkaan kes positif pada pertengahan bulan April ialah 8000 dan 14000 pada hujung bulan April.

Untuk menjamin sumber peralatan kesihatan supaya bertahan lebih lama, Czech bekukan semua pensanitasi tangan yang akan dieksport. Ubat-ubatan juga dilarang untuk dihantar keluar supaya dapat dijual di dalam negara.Bukan semua orang boleh beli topeng muka jenis FFP3 (N100), hanya staff kesihatan dan kumpulan pekerja yang memerlukan sahaja dibenarkan.

Kes pertama dikesan di negara ini ialah bertarikh 1 mac. Sehingga tarikh 23 April, sebanyak 7138 kes positif dikesan dan sebanyak 210 kematian. Sebanyak 195.7 ribu orang telah menjalani ujian saringan virus ini.

Bermula 16 mac lalu, Republik Czech telah melaksanakan perintah kuarantin terhadap semua rakyatnya. Semua perlu duduk dirumah dan tidak keluar. Kebenaran untuk keluar hanya untuk pergi bekerja berdasarkan keperluan dan mendapat kebenaran pihak berkuasa.  Kalau perlu keluar, tidak lebih daripada dua orang. Perintah kuarantin ini telah dilanjutkan sehingga 30 April.

Semua perhimpunan sosial perlu dibatalkan, sekolah dan pusat pengajian ditutup bermula 2 mac. Pengecualian diberikan kepada mahkamah, pihak berkuasa dan urusan pengebumian. Namun, jarak sosial perlu dijaga untuk mengelakan risiko jangkitan.

Czech memperkenalkan “Smart Quarantine” untuk memastikan semua rakyatnya duduk dirumah dan tidak keluar. Pergerakan seseorang yang positif COVID19 akan disemak semula berdasarkan rekod GPS melalui telefon pintar dan penggunaan kad debit semasa melakukan pembayaran. Ini juga untuk mengesan kawasan yang telah dilawati dan berisiko jangkitan.

Semua data itu akan disimpan oleh pihak kesihatan untuk tujuan mengesan risiko jangkitan tidak lebih enam jam. Selepas itu semuanya perlu dipadam daripada rekod.

Sejak bulan lepas lagi, pihak berkuasa dah menjadikan pemakaian topeng muka adalah mandatori sekiranya berada di kawasan awam. Satu halaman facebook turut mengajarkan cara untuk menjahit topeng muka supaya semua rakyat Czech mempunyai topeng muka sendiri.

Satu studio rekaan fesyen turut membantu untuk menyediakan topeng muka dan dijual kepada orang awam.

Tidak cukup dengan itu, untuk memberi dorongan kepada semua orang supaya memakai topeng, pihak berkuasa telah melakukan satu tindakan bijak. Semua arca patung yang berada di negara ini turut dipakaikan topeng muka. Ini bertujuan untuk mengingatkan semua orang supaya sentiasa memakai topeng muka.

Arca patung pun tahu pakai topeng, takkan yang manusia ni tak pakai topeng.

RUJUKAN:


Please Stand By (2018): Mengembara Bersama Gadis Austistik

Filem ini lakonan Dakota Fanning dan ianya bukan naskah yang berat. Tetapi jika anda mencari feel good movies berbentuk kekeluargaan, anda harus tengok. Saya berikan rekomendasi kepada filem ini.

Anda sudah sedia nak mengembara bersama Wendy? Kerana pilot perjalanan kita kali ini adalah gadis remaja yang istimewa.

Filem ini akan membawa anda menjelajah dunia bersama Wendy (lakonan Dakota Fanning), gadis autisme yang mahu keluar daripada comfort ataupun ‘safe’ zone mereka ke dunia luar.

Filem ini juga akan membawa anda melihat dunia dari perspektif seorang remaja autistik.

Dr. Naziariah Aiza Harun memberikan definisi kepada autisme dalam atikel : Apakah Itu Autisma?

“Ia merupakan penyakit gangguan perkembangan otak yang berterusan dan kekal.”

“Nama autisma itu sendiri berasal dari perkataan Greek autos yang membawa maksud ‘sendiri’ dan menurut Bleuler, autisma membawa maksud ‘melarikan diri dari realiti’.”

Anda harus banyakkan membaca tentang autisme untuk memahami permasalahan mereka. Baru anda tak jump into super fast conclusion.

Penjelajahan Wendy

Cerita ini mengisahkan wanita 21 tahun, Wendy (Dakota Fanning) yang tinggal di pusat jagaan khas.

Kakak Wendy – Audrey – sangat sayangkannya, namun agak berisiko untuk membawa Wendy duduk bersama kerana ada anak yang masih kecil.

Kakaknya sukar untuk menjaga Wendy kerana perlu menguruskan anak dan suaminya. Wendy perlukan perhatian dan penjagaan dengan banyak perhatian.

Audrey tetap memberikan Wendy gambar anaknya kerana itu antara perkara yang buatkan Wendy bahagia.

Wendy hidup dalam dunia dia sendiri. Dia hanya percayakan beberapa orang yang dia selesa.

Tak semua boleh hampir dengan dia. Scottie adalah ahli psikologis yang menjaganya.

Hidupnya penuh dengan cabaran dan menuntut usaha bagi Wendy mengikut garis panduan dan jadual yang ditetapkan dalam cara dia sendiri. Begitu juga dengan mereka yang lain di pusat jagaan tersebut.

Scottie banyak membantu Wendy dalam kehidupan seharian, termasuk memberitahu dia menguruskan diri apabila datang bulan.

Mengajar Wendy untuk menguruskan beberapa perkara secara berdikari. Mencipta beberapa isyarat/gesture dan komunikasi verbal dan non verbal. Termasuk menerusi bunyian, warna dan banyak lagi la.

Orang autistik ni memang sukar berkomunikasi dan mereka tak mampu memberikan perhatian terutama sekali eye contact ketika bercakap.

Menariknya cerita ini, Wendy ada perjuangan yang beliau mahu selesaikan dalam keterbatasan dirinya.

Wendy ke dunia luar

Pada satu hari dia melihat iklan pertandingan mencipta skrip untuk Star Trek sempena ulangtahun ke-50 Paramount Studio.

Wendy berjuang dalam hidupnya. Dia bekerja di sebuah kedai makanan. Di sana dia ada seorang kawan bernama Nemo.

Nemo yang banyak membantu dia dalam usaha Wendy mengkaji tentang Star Trek bagi menghasilkan skrip dia.

Bayangkan seorang gadis autistik berusaha menghasilkan skrip 400-500 patah perkataan.

Wendy ‘fight’ untuk semua itu. Dan dia nak hantar skrip itu ke studio, namun dia gagal kerana collection untuk post surat di tempat dia tutup.

Wendy nekad untuk ‘mengembara’ ke Paramount Studio di Los Angeles. Dia perlu berhadapan dengan dunia dan orang luar. Ketika melangkah keluar, anjing bernama Pete menemaninya.

Pete menemani tuannya untuk mengejar mimpinya. Namun cabaran juga kerap ada public transport yang tak boleh bawak pet.

Kakaknya dan Scottie sangat risau dan cuba menjejaknya. Kakaknya Audrey sangat sayangkan Wendy kerana itulah satu-satunya adik kandung dia ada di dunia.

Sepanjang perjalannya, Wendy bertemu dengan ramai manusia dengan penuh rasa ketakutan, tetapi dia melawannya.

Dalam filem ini, diprojeksikan ragam manusia berhadapan dengan orang autistik.

Ada manusia yang baik dan ada manusia yang mengambil kesempatan ke atas kekurangannya.

Antara watak baik adalah Marla Gibbs yang membantunya. Marla kasihan melihat keadaan Wendy yang hampir ditipu cashier. Namun mereka terlibat kemalangan.

Ada yang faham dan berusaha untuk memahami. Ada yang mengambil kesempatan ke atas mereka.

Antara yang membuatkan kita terkesan adalah watak polis lelaki, Patton Oswalt yang berkomunikasi dengan Wendy menggunakan bahasa Klingon.

Kita akan tergelak pada masa yang sama terharu dengan perhubungan yang mereka wujudkan.

Ini kerana mereka memiliki persamaan iaitu peminat Star Trek.Begitu juga dengan anak lelaki kepada Scottie, pun sama yang juga peminat Star Trek membantu Wendy mengumpulkan dan menyusun semula skrip dia yang bertaburan.

Dia dan ibu dia digambarkan kerap tak sehaluan. Namun kerana Wendy mereka dihubungkan secara istimewa. Di mana ibunya mendengar Sam bercerita pasal Star Trek.

Filem ini bukan naskah berat, namun ia cukup baik untuk kita melihat dunia dari kaca mata berbeza.

Seperti yang saya tulis di atas, filem ini hanya memberikan kita sedikit pengalaman secara visual tentang kehidupan orang autisme.

Walaupun sedikit, ianya sudah cukup untuk kita memhami banyak perkara.

Ini kerana dunia seorang autistik ini sangat kompleks.

Sebab itu saya sentiasa memandang tinggi ibu bapa yang ada anak autistik. Dan apa peranan kita sebagai masyarakat ke atas mereka.

Mereka mungkin berusia 21 tahun namun perlakuan mereka kekadang seperti budak 10 tahun.

Dakota Fanning memainkan watak Wendy sebaiknya. Gadis autisme yang cuba meneroka dunia dengan penuh optimis.

Ada beberapa babak yang akan meninggalkan kesan kepada penonton. Misalnya, ketika Wendy cuba mengaplikasikan apa yang dia pelajari untuk melintas jalan tanpa dipimpin orang lain.

Wendy melakukannya di hadapan kakaknya yang risau adiknya akan dilanggar kereta.

Wendy gagahi dan lawan perasaan tak yakin dan takut itu.

Ending cerita ini memang menarik kerana selepas anda terlalu fokus kepada penjelajahan Wendy, pengarah mengakhiri cerita ini dengan menjawab isu lebih besar iaitu kekeluargaan.

Korang layan la sendiri movies ni.

Artikel ini dinaikkan selepas mendapat kebenaran portal asan iaitu Axello.net